MT Il-Ġurnal Uffiċjali tal-Unjoni Ewropea L 14/1

DEĊIŻJONI TAL-KUMMISSJONI

tad-29 ta’ Ġunju 2011

dwar l-Għajnuna mill-Istat C 35/08 (eks-NN 11/08) mogħtija minn Franza lill-istabbiliment pubbliku “Institut Français du Pétrole”

(notifikata bid-dokument numru C(2011) 4483)

(It-test bil-Franċiż biss huwa awtentiku.)

(Test b’relevanza għaż-ŻEE)

(2012/26/UE)

IL-KUMMISSJONI EWROPEA,

Wara li kkunsidrat it-Trattat dwar il-funzjonament tal-Unjoni Ewropea (1), u b'mod partikolari l-ewwel subparagrafu tal-Artikolu 108(2) tiegħu,

Wara li kkunsidrat il-Ftehim dwar iż-Żona Ekonomika Ewropea (2), u b'mod partikolari l-Artikolu 62(1)(a) tiegħu,

Wara li talbet lill-partijiet interessati sabiex iressqu l-kummenti tagħhom skont l-Artikoli msemmija (3),

Billi:

1 PROĊEDURA

(1) Fil-qafas tal-eżaminazzjoni formali tal-fajl tal-għajnuna mill-Istat C 51/05 dwar miżuri ta’ għajnuna mogħtija minn Franza lill-Institut Français du Pétrole (4), l-awtoritajiet Franċiżi avżaw lis-Servizzi tal-Kummissjoni, permezz ta’ ittra datata t-18 ta’ Lulju 2006, irreġistrata fid-19 ta’ Lulju 2006, dwar il-bidla, fis-7 ta’ Lulju 2006, tal-istabbiliment pubbliku IFP, li preċedentement kien stabbiliment professjonali skont l-Att imsejjaħ Liġi Nru 43-612 tas-17 ta’ Novembru 1943 dwar il-ġestjoni tal-interessi professjonali, fi stabbiliment pubbliku ta’ natura industrijali u kummerċjali (minn hawn 'il quddiem “IPIK”). Din il-bidla tirriżulta minn żewġ dokumenti li l-awtoritajiet Franċiżi ehmżu bħala anness mal-ittra tagħhom: i) id-Digriet Nru 2006-797 tas-6 ta’ Lulju 2006 li jistabbilixxi l-istatuti l-ġodda għall-istabbiliment pubbliku IFP, u ii) l-Artikolu 95 tal-Liġi Nru 2005-781 tat-13 ta’ Lulju 2005 dwar il-programm li jistabbilixxi l-linji gwida tal-politika tal-enerġija (li għall-applikazzjoni tagħha nħareġ dan id-Digriet).

(2) Permezz ta’ ittri bid-data tat-3 ta’ Awwissu 2007 u tas-7 ta’ Mejju 2008, il-Kummissjoni indirizzat talbiet għal informazzjoni lill-awtoritajiet Franċiżi, li dawn tal-aħħar wieġbu permezz ta’ ittri datati rispettivament it-28 ta’ Settembru 2007 u s-26 ta’ Ġunju 2008.

(3) Fil-qafas ta’ każ preċedenti, fis-16 ta’ Lulju 2008 il-Kummissjoni ħadet deċiżjoni (minn hawn 'il quddiem id-“Deċiżjoni C 51/2005”) dwar miżura preliminarja ta’ għajnuna li twettqet minn Franza favur il-grupp IFP (5). F'din id-Deċiżjoni, il-Kummissjoni enfasizzat li l-kwistjoni dwar l-eżistenza ta’ għajnuna mill-Istat addizzjonali, forma ta’ garanzija possibbli bla limitu mill-Istat li tirriżulta mill-istatut tal-EPIC tal-istabbiliment pubbliku IFP, kienet ser tkun soġġetta għal eżaminazzjoni separata fil-qafas ta’ proċedura oħra.

(4) Din it-tieni proċedura, stipulata fl-Artikolu 108 (2) tat-TFUE, kienet soġġetta għal Deċiżjoni tal-Kummissjoni datata s-16 ta’ Lulju 2008 (6) (minn hawn 'il quddiem id-“Deċiżjoni tal-ftuħ”), li ttieħdet skont l-Artikolu 4 (4) tar-Regolament (KE) Nru 659/1999 tal-Kunsill tat-22 ta’ Marzu 1999 li tistabbilixxi termini għall-applikazzjoni tal-Artikolu 93 tat-Trattat KE (7) (minn hawn 'il quddiem ir-“Regolament tal-proċedura”) fir-rigward tal-garanzija bla limitu mill-Istat li minnha kien jibbenefika potenzjalment il-grupp IFP.

(5) Meta, fil-11 ta’ Ottubru 2008, il-Kummissjoni ppublikat id-Deċiżjoni tal-ftuħ imsemmija qabel f'Il-Ġurnal Uffiċjali tal-Unjoni Ewropea, din stiednet lill-partijiet terzi interessati sabiex jippreżentaw l-osservazzjonijiet tagħhom dwar il-miżura in kwistjoni.

(6) Il-Kummissjoni rċeviet l-osservazzjonijiet ta’ Franza permezz ta’ ittra datata l-14 ta’ Ottubru 2008.

(7) Permezz ta’ ittra datata s-6 ta’ Novembru 2008, irreġistrata mill-Kummissjoni fl-istess ġurnata, il-konsulenti tal-kumpanija UOP Limited infurmaw lill-Kummissjoni dwar ir-rieda tal-klijent tagħhom li jipprepara osservazzjonijiet dwar il-miżura in kwistjoni. B'kunsiderazzjoni għad-dewmien fit-traduzzjoni meħtieġa, huma talbu żmien addizzjonali sat-30 ta’ Novembru 2008 biex ikunu jistgħu jippreżentaw il-kummenti tagħhom. Permezz ta’ ittra datata s-7 ta’ Novembru 2008, il-Kummissjoni indikat li hi taċċetta r-raġuni għal din it-talba u li din kienet se tagħti estensjoni għat-tweġiba tal-kumpanija UOP Limited sat-30 ta’ Novembru 2008. Permezz ta’ ittra datata t-28 ta’ Novembru 2008, irreġistrata mill-Kummissjoni fl-istess ġurnata, il-konsulenti tal-kumpanija UOP Limited wasslu l-osservazzjonijiet tal-klijent tagħhom dwar id-Deċiżjoni tal-ftuħ.

(8) F'din l-istess ittra tat-28 ta’ Novembru 2008, il-konsulenti tal-kumpanija UOP Limited talbu l-premess sabiex il-klijent tagħhom jippreżenta kummenti addizzjonali matul il-proċedura. Permezz ta’ ittra datata s-17 ta’ Diċembru 2008, il-Kummissjoni wieġbet għal din it-talba billi aċċettat li testendi ż-żmien għat-tweġiba tal-kumpanija UOP Limited sat-23 ta’ Jannar 2009, sabiex tippermettilha li tippreżenta osservazzjonijiet supplementari possibbli. Permezz ta’ ittra datata t-23 ta’ Jannar 2009, il-konsulenti tal-kumpanija UOP Limited ssottomettew l-osservazzjonijiet supplementari tal-klijent tagħhom.

(9) Permezz ta’ ittra datata s-6 ta’ Mejju 2009, il-Kummissjoni kkomunikat lill-awtoritajiet Franċiżi l-osservazzjonijiet kollha mressqa mill-kumpanija UOP Limited dwar id-Deċiżjoni tal-ftuħ, f'verżjoni kunfidenzjali minħabba li dan kien meħtieġ. Din stednithom sabiex iwasslu l-kummenti tagħhom mhux aktar tard mit-8 ta’ Ġunju 2009. Permezz ta’ ittra datata t-2 ta’ Ġunju 2009, l-awtoritajiet Franċiżi għamlu talba għal estensjoni ta’ dan iż-żmien sat-22 ta’ Ġunju 2009, minħabba li, fil-fehma tagħhom, l-osservazzjonijiet sottomessi mill-parti terza kienu jinħtieġu analiżi dettaljata u profonda, u l-konsultazzjoni ta’ diversi Servizzi Ministerjali. Permezz ta’ ittra datata d-9 ta’ Ġunju 2009, il-Kummissjoni aċċettat din l-estensjoni sat-22 ta’ Ġunju 2009. Permezz ta’ ittra datata t-22 ta’ Ġunju 2009, l-awtoritajiet Franċiżi bagħtu l-kummenti tagħhom dwar l-osservazzjonjiet mressqa mill-kumpanija UOP Limited.

(10) Permezz ta’ ittra datata d-29 ta’ Lulju 2009, il-Kummissjoni talbet informazzjoni supplementari mill-awtoritajiet Franċiżi, filwaqt li stednithom jagħtuha tweġiba qabel l-24 ta’ Awwissu 2009. Permezz ta’ ittra datata d-19 ta’ Awwissu 2009, l-awtoritajiet Franċiżi talbu żmien supplementari sas-7 ta’ Settembru 2009 biex iwieġbu, żmien li l-Kummissjoni ppermettitilhom permezz ta’ ittra tal-20 ta’ Awwissu 2009. Permezz ta’ ittra datata t-8 ta’ Settembru 2009, l-awtoritajiet Franċiżi finalment ippreżentaw l-informazzjoni mitluba.

(11) Permezz ta’ ittra datata l-20 ta’ Novembru 2009, il-Kummissjoni talbet informazzjoni suplementari ġdida mill-awtoritajiet Franċiżi, billi stednithom jagħtuha tweġiba fi żmien għoxrin jum. Permezz ta’ ittra datata l-14 ta’ Diċembru 2009, l-awtoritajiet Franċiżi talbu żmien addizzjonali għat-tweġiba tagħhom sat-22 ta’ Jannar 2010, żmien mogħti mill-Kummissjoni permezz ta’ ittra datata t-18 ta’ Diċembru 2009. Permezz ta’ ittra datata t-13 ta’ Jannar 2010, l-awtoritajiet Franċiżi finalment taw l-informazzjoni mitluba.

(12) Fl-20 ta’ Mejju 2010, ġiet organizzata laqgħa fi Brussell mis-Servizzi tal-Kummissjoni biex, flimkien mal-awtoritajiet Franċiżi, jiddiskutu l-konsegwenzi fuq dan il-każ tad-Deċiżjoni adottata mill-Kummissjoni fis-26 ta’ Jannar 2010 u li tikkonċerna l-għajnuna mill-Istat Nru C 56/2007 (eks E 15/2005) mogħtija lil La Poste (8) (minn hawn 'il quddiem “id-Deċiżjoni C 56/2007”). Minħabba li La Poste kienet entità pubblika li sa dak iż-żmien kienet tgawdi statut simili għal IPIK (9), il-każ li jikkonċernaha (minn hawn 'il quddiem il-“każ La Poste” jew il-“każ tal-posta”) kien jippreżenta kriterji simili ħafna mal-miżura in kwistjoni, b'tali mod li l-awtoritajiet Franċiżi ressqu l-istess argumenti, mutatis mutandis, fl-osservazzjonijiet tagħhom dwar kull wieħed miż-żewġ każijiet. Fl-4 ta’ Ġunju 2010, permezz ta’ posta elettronika, intbagħtet lista ta’ mistoqsijiet supplementari lil Franza, fejn is-Servizzi tal-Kummissjoni talbu li jirċievu kontribut bil-miktub mill-awtoritajiet Franċiżi dwar il-punti differenti ppreżentati matul din il-laqgħa. Fis-16 ta’ Lulju 2010, l-awtoritajiet Franċiżi bagħtu l-informazzjoni mitluba.

(13) Permezz ta’ ittra datata d-29 ta’ Settembru 2010, il-Kummissjoni talbet lill-awtoritajiet Franċiżi biex jibagħtu informazzjoni supplementari, filwaqt li stednithom biex jagħtuha tweġiba fi żmien għoxrin jum. Permezz ta’ ittra datata s-7 ta’ Ottubru 2010, l-awtoritajiet Franċiżi talbu żmien addizzjonali għat-tweġiba sas-26 ta’ Novembru 2010, żmien li l-Kummissjoni tathom permezz ta’ ittra datata t-8 ta’ Ottubru 2010. Permezz ta’ ittra datata s-26 ta’ Novembru 2010, l-awtoritajiet Franċiżi finalment taw l-informazzjoni mitluba.

2 IL-GRUPP IFP

(14) Kif indikat il-Kummissjoni fid-Deċiżjoni tal-ftuħ u fid-Deċiżjoni C 51/2005 imsemmija qabel (10), l-istabbiliment pubbliku IFP jissodisfa tliet missjonijiet: — missjoni ta’ riċerka u ta’ żvilupp fl-oqsma tat-tħaffir għaż-żejt u l-gass, tat-teknoloġiji tar-raffinar u tal-industriji petrokimiċi, — missjoni ta’ taħriġ għall-inġiniera u t-teknixins u — missjoni ta’ informazzjoni u ta’ dokumentazzjoni tas-setturi. Kuntratt ta’ għanijiet mal-Istat jistabbilixxi l-linji gwidi importanti tal-azzjoni tiegħu għal kull ħames snin.

(15) Barra minn dan, l-istabbiliment pubbliku IFP iżomm direttament u indirettament il-kontroll ta’ kumpaniji kummerċjali li magħhom ikkonkluda ftehimiet esklussivi ta’ riċerka u ta’ liċenzja. Fuq il-bażi ta’ firxa ta’ elementi konkordnati, li d-dettall tagħhom huwa mfisser fil-Punt 137, il-Kummissjoni kkunsidrat, fid-Deċiżjoni C 51/2005 imsemmija qabel, li l-grupp iffurmat mill-kumpaniji pubbliċi b'responsabbiltà limitata Axens, Beicip-Franlab u Prosernat u l-kumpanija possedenti tagħhom, l-istabbiliment pubbliku IFP kien jifforma grupp ekonomiku (minn hawn 'il quddiem il-“grupp IFP”) skont il-Liġi tal-Kompetizzjoni.

(16) Axens hija attiva fis-suq tal-katalizzaturi u tat-teknoloġiji għall-industriji tar-raffinar u petrokimiċi u fl-2006 kisbet, fid-data tal-bidla fl-istatut tal-kumpanija possedenti tagħha, fatturat ikkonsolidat ta’ 308.45 miljun euro. Żewġ ftehimiet esklussivi ta’ liċenzja ta’ qafas u ta’ liċenzja ta’ prodotti, kif ukoll ftehim ta’ riċerka industrijali (11) jorbtu l-istabbiliment pubbliku IFP u Axens. Bħala kumpens għal dawn il-ftehimiet, il-kumpanija sussidjarja tħallas lill-kumpanija possedenti tagħha, min-naħa waħda, onorarji għall-kuntratti ta’ liċenzja u, min-naħa l-oħra, rimunerazzjoni […] (**) għall-aċċess għall-kapaċità ta’ riċerka tal-istabbiliment pubbliku IFP.

(17) Beicip-Franlab tispeċjalizza fil-pubblikazzjoni u d-distribuzzjoni tas-softwer fil-qasam tal-“Esplorazzjoni ta’ Depożiti” kif ukoll fl-implimentazzjoni ta’ studji u fil-konsulenza. Fl-2006, il-fatturat tagħha tela' għal 42 miljun euro. Ftehim esklussiv ta’ żvilupp, ta’ kummerċjalizzazzjoni u ta’ użu, iffirmat fl-2003, għal għaxar snin, jistabbilixxi li Beicip-Franlab [li r-riżultati tar-riċerki tagħha jingħataw minn IFP] (**) dwar l-algoritmi, il-mudelli jew il-metodoloġiji [li jirriżultaw mir-riċerka ta'] (**) l-istabbiliment pubbliku IFP fil-qasam tal-“Esplorazzjoni – Depożiti” u din tista' titlob lil dan tal-aħħar li jagħmel prodotti fuq din il-bażi. Beicip-Franlab tkopri l-ispejjeż kollha għall-iżvilupp tal-prodotti tal-istabbiliment pubbliku IFP. Barra minn dan, Beicip-Franlab tħallas diversi remunerazzjonijiet supplementari […] (*) maħsuba biex ikopru l-ġestjoni u d-drittijiet tal-użu. Klawżola addizzjonali ġiet iffirmata fl-2005, li temenda l-arranġamenti ta’ remunerazzjoni filwaqt li żżomm il-prinċipju ta’ kopertura totali tal-ispejjeż tal-iżvilupp minn Beicip-Franlab.

(18) Prosernat tipprovdi studji u servizzi kif ukoll unitajiet ta’ apparat fil-qasam tal-ipproċessar tal-gass u tal-irkupru tal-kubrit. Fl-2006, il-fatturat tagħha tela' għal 49.9 miljun euro. Ftehim ta’ liċenzja ta’ qafas u ftehim ta’ riċerka industrijali bejn l-istabbiliment pubbliku IFP u Prosernat ġew iffirmati fit-18 ta’ Awwissu 2003, b'effett retroattiv mill-1 ta’ Jannar 2002, għal għaxar snin, li skont it-termini tagħhom Prosernat għandha konċessjoni esklussiva ta’ liċenzja fuq il-privattivi tal-istabbiliment pubbliku IFP u [dan tal-aħħar jagħtiha r-riżultati tar-] (**) riċerki mwettqa […] (*) fil-qasam tat-teknoloġiji tal-ipproċessar tal-gass u tal-irkupru tal-kubrit. Prosernat tħallas lill-kumpanija possedenti tiegħu allokazzjoni fuq il-fatturat annwali bħala remunerazzjoni tal-liċenzja tal-proċeduri, kif ukoll onorarju speċifikat skont il-każ individwali għat-tagħmir. Ir-remunerazzjoni tal-istabbiliment pubbliku IFP għall-aċċess ta’ Prosernat għar-riżultati tar-riċerka titla' għal […] (*) % tal-fatturat annwali globali li jinkiseb minn Prosernat.

(19) Skont l-Artikolu 6 tad-Deċiżjoni C 51/2005 imsemmija qabel, ġiet imdaħħla klawżola fl-2009 (12) fil-ftehimiet esklussivi li jikkontrollaw ir-remunerazzjonijiet lill-istabbiliment pubbliku IFP mis-sussidjarji tiegħu Axens u Prosernat sabiex jiġi assigurat li remunerazzjoni minima mhux fissa, li tkopri minimu ta’ 25 % tal-ispejjeż tal-istudji ta’ fattibbiltà ta’ qabel ix-xogħol ta’ riċerka industrijali, 50 % tal-ispejjeż ta’ riċerka industrijali, u, jekk ikun il-każ, 75 % tal-ispejjeż tal-attivitajiet ta’ żvilupp prekompetittiv, skont il-Qafas Komunitarju tal-Għajnuna mill-Istat għar-Riċerka u l-Iżvilupp tas-17 ta’ Frar 1996 (13) (minn hawn 'il quddiem “il-Qafas R&D tal-1996”), immexxija mill-istabbiliment pubbliku IFP fl-oqsma ta’ attivitajiet tas-sussidjarji, titħallas lill-kumpanija possedenti (14).

(20) F'konformità mad-Deċiżjoni tal-ftuħ, fil-qafas tal-eżaminazzjoni tal-miżura in kwistjoni, jidher li huwa meħtieġ li wieħed iqis l-impatt potenzjali tal-garanzija tal-Istat li jirriżulta mill-istatut ta’ IPIK tal-istabbiliment pubbliku IFP dwar l-entitajiet kollha tal-grupp IFP (f'dan il-każ l-istabbiliment pubbliku IFP u t-tliet sussidjarji tiegħu rregolati bil-liġi privata) (15).

3 DESKRIZZJONI TAL-MIŻURA

(21) Sal-2006, l-istabbiliment pubbliku IFP kien iffurmat taħt il-forma ta’ persuna ġuridika rregolata bil-liġi privata, stabbiliment professjonali fis-sens tal-Att imsejjaħ Liġi Nru 43-612 tas-17 ta’ Novembru 1943 dwar il-ġestjoni tal-interessi professjonali, taħt il-kontroll ekonomiku u finanzjarju tal-Gvern Franċiż.

(22) L-Artikolu 95 tal-Liġi Nru 2005-781 tat-13 ta’ Lulju 2005 dwar il-programm li jistabbilixxi l-linji gwida tal-politika tal-enerġija ppreżenta l-prinċipju tal-bidla ta’ IFP f'IPIK. Din il-bidla saret effettiva mill-publikazzjoni fil-Ġurnal Uffiċjali tar-Repubblika Franċiża tad-Digriet Nru 2006-797 datat is-6 ta’ Lulju 2006 li jiddefinixxi l-istatuti tal-istabbiliment pubbliku IFP.

(23) Bħala IPIK, fid-data tal-bidla fl-istatut tiegħu, l-istabbiliment pubbliku IFP sar persuna ġuridika rregolata bil-liġi privata (16).

(24) Il-konsegwenzi ġuridiċi tal-kwalifikazzjoni ta’ IPIK huma spjegati fid-dettall fil-Parti 2 (“Deskrizzjoni tal-miżura”) tad-Deċiżjoni C 56/2007 imsemmija qabel, kif ukoll fil-parti 3.2.1 (“Konsegwenzi ġuridiċi tal-istatut ta’ IPIK ta’ IFP”) tad-Deċiżjoni tal-ftuħ, li l-Kummissjoni tirreferi għalihom mutatis mutandis.

4 RAĠUNIJIET LI WASSLU GĦALL-FTUĦ TAL-PROĊEDURA FORMALI TAL-EŻAMINAZZJONI

(25) Fid-Deċiżjoni tal-ftuħ, il-Kummissjoni l-ewwelnett ikkunsidrat li l-miżura kienet tqajjem dubji dwar il-fatt li s-sistema esaġerata tal-liġi komuni mwaqqfa favur l-IPIKs fil-qasam ta’ falliment hija simili għal mekkaniżmu ta’ garanzija bla limitu mill-Istat li jiġbor flimkien ir-riżorsi pubbliċi: — Il-proċeduri ta’ insolvenza u ta’ falliment mhumiex applikabbli għall-IPIKs bħala persuni ġuridiċi rregolati bil-liġi pubblika skont prinċipju ġenerali ta’ immunità mis-sekwestru tal-proprjetà tal-persuni ġuridiċi rregolati bil-liġi pubblika rikonoxxut mill-qrati Franċiżi mill-aħħar tas-seklu 19, u b'mod partikolari mill-Qorti tal-Kassazzjoni (17). Għal aktar dettalji, il-Kummissjoni tirreferi għall-Parti 3.2.1.1 tad-Deċiżjoni tal-ftuħ, għall-Punti 38 sa 40 (18). — Il-Liġi tas-16 ta’ Lulju 1980 u t-testi tal-applikazzjoni tagħha min-naħa l-oħra huma applikabbli għall-IPIKs. Dawn jaħtru espressament lill-Istat bħala l-awtorità kompetenti għall-irkupru tad-djun tal-istabbilimenti pubbliċi, billi jagħtuh poteri importanti bħalma huma l-poter tal-ħlas ex officio u l-ħolqien ta’ riżorsi suffiċjenti, u jistabbilixxu prinċipju ta’ responsabbiltà bħala l-aħħar riżorsa tal-Istat għad-djun tal-persuni ġuridiċi rregolati bil-liġi pubblika. Għal aktar dettalji, il-Kummissjoni tirreferi għall-Parti 3.2.1.2 tad-Deċiżjoni tal-ftuħ, għall-Punti 41 sa 45 (19). — Fl-ipoteżi ta’ xoljiment ta’ IPIK, il-prinċipju tat-trasferiment tad-djun lill-Istat jew lil xi entità pubblika oħra huwa ġeneralment applikabbli (20), b'tali mod li kull kreditur ta’ IPIK ikun żgurat li qatt ma jitlef il-kreditu li jkollu ma'stabbiliment pubbliku. Għal aktar dettalji, il-Kummissjoni tirreferi għall-Parti 3.2.1.3 tad-Deċiżjoni tal-ftuħ, għall-Punti 46 sa 51 (21). — L-IPIKs jista' jkollhom aċċess privileġġjat għall-kontijiet ta’ self tat-Teżor. Għal aktar dettalji, il-Kummissjoni tirreferi għall-Parti 3.2.1.4 tad-Deċiżjoni tal-ftuħ, għall-Punt 52 (22).

(26) Barra minn dan, kif inhu speċifikat fil-Punti 65 sa 74 tad-Deċiżjoni tal-ftuħ, li l-Kummissjoni tirreferi għalihom għal aktar dettall, il-kjarifiki leġiżlattivi u r-regolamenti proposti mill-awtoritajiet Franċiżi ma dehrux suffiċjenti biex ineħħu dawn id-dubji a priori.

(27) Il-Kummissjoni wara indikat li ma setax ikun eskluż li vantaġġ ekonomiku selettiv jirriżulta minn din is-sitwazzjoni, prinċiparjament permezz ta’ kundizzjonijiet ta’ finanzjament meqjusa aktar favorevoli, u dan anke jekk l-istabbiliment pubbliku IFP u s-sussidjarji tiegħu ma jiġux soġġetti għal klassifikazzjoni finanzjarja minn aġenzija esterna tal-klassifikazzjoni. Il-grupp IFP seta' wkoll ikun vantaġġjat fir-relazzjonijiet tiegħu mal-klijenti u l–fornituri tiegħu, safejn dawn tal-aħħar setgħu jemmnu li qed jibbenefikaw minn garanzija tal-Istat fuq il-kreditu tagħhom. Għalhekk, ma setax ikun eskluż fl-istadju tal-eżaminazjzoni preliminari li fil-każ ta’ provvista jew xiri ta’ oġġetti jew ta’ servizzi li jinvolvu kreditu, il-fornituri jew il-klijenti kkonċernati jagħtu lill-istabbiliment pubbliku IFP kundizzjonijiet aħjar minn dawk li kienu jagħtu lil impriża li ma tibbenefikax minn garanzija tal-Istat.

(28) Barra minn hekk, fuq il-bażi ta’ informazzjoni disponibbli fit-tmiem tal-eżaminazzjoni preliminari tagħha, il-Kummissjoni qieset li n-natura bla limitu tal-garanzija, partikolarment f'dak li jikkonċerna t-tul tagħha, l-ammont tagħha u l-firxa tagħha, kien jagħmel ferm diffiċli l-kalkolazzjoni tal-ammont tal-primjum li l-istabbiliment pubbliku IFP kellu jħallas lill-Istat biex jingħata din il-protezzjoni.

(29) Fl-aħħarnett, il-Kummissjoni indikat li kellha dubji fir-rigward tal-kompatibbiltà tal-għajnuna mill-Istat mas-suq intern, fejn din tal-aħħar ma dehritx, prima facie, maħsuba biex tiffaċilita l-iżvilupp ta’ ċerti attivitajiet jew ta’ ċerti reġjuni ekonomiċi.

5 OSSERVAZZJONIJIET U PROPOSTI TAL-AWTORITAJIET FRANĊIŻI

5.1 OSSERVAZZJONIJIET INIZJALI TAL-AWTORITAJIET FRANĊIŻI

(30) Wara D-deċiżjoni tal-ftuħ imsemmija qabel, l-awtoritajiet Franċiżi bagħtu l-osservazzjonijiet u l-proposti tagħhom lill-Kummissjoni permezz ta’ ittra tal-14 ta’ Ottubru 2008. Din l-ittra tissupplimenta l-osservazzjonijiet u l-proposti żviluppati fl-ittri preċedenti tal-awtoritajiet Franċiżi (23) u miġbura fid-Deċiżjoni tal-ftuħ tal-proċedura.

(31) Fl-osservazzjonijiet tagħhom tal-14 ta’ Ottubru 2008, l-awtoritajiet Franċiżi fakkru l-ewwelnett li l-proċedura fir-rigward tal-grupp IFP inbdiet b'mod parallel mal-kwistjoni tal-Posta msemmija qabel, u għalhekk indikaw li kienu se jużaw mutatis mutandis l-istess argumenti bħal dawk li kienu żviluppaw matul l-investigazzjoni ta’ din il-kwistjoni (24). Minkejja l-punti simili, l-awtoritajiet Franċiżi madankollu fakkru l-punti speċifiċi tal-istabbiliment pubbliku IFP: din hija entità ta’ riċerka li għandha missjoni trippla ta’ interess ġenerali (riċerka, taħriġ u dokumentazzjoni), li l-attivitajiet tagħha huma, fil-biċċa l-kbira tagħhom, mhux ekonomiċi, li jiġġustifika l-finanzjament pubbliku li jingħatalha. Barra minn hekk, huma speċifikaw ir-raġunijiet għall-bidla fl-istatut tagħha f'IPIK: l-iżgurar ta’ konsistenza bejn in-natura tal-attivitajiet u l-mod tal-finanzjament ta’ IFP min-naħa, u l-istatut ġuridiku tiegħu, min-naħa l-oħra kien jiġġustifika l-bidla fl-istatut, b'tali mod li IFP jitqarreb lejn l-isfera pubblika billi jwarrab il-forma ta’ stabbiliment professjonali rregolat bil-liġi privata.

(32) L-awtoritajiet Franċiżi kkuntestaw l-eżistenza ta’ għajnuna mill-Istat, minħabba li, skont huma, tnejn mill-kundizzjonijiet ippreżentati mill-Artikolu 107 (1) tat-TFUE ma kienux sodisfatti, għax il-mekkaniżmu in kwistjoni minn naħa ma kien jinvolvi l-ebda trasferiment tar-riżorsi tal-Istat (5.1.1), u min-naħa l-oħra ma kien jagħti l-ebda vantaġġ lill-istabbiliment pubbliku IFP (5.1.2).

5.1.1 NUQQAS TA’ GARANZIJA ATTRIBWIBBLI LILL-ISTAT U LI TINVOLVI TRASFERIMENT TA’ RIŻORSI TAL-ISTAT

(33) Skont l-awtoritajiet Franċiżi, l-istabbilimenti pubbliċi minn naħa ma jibbenefikaw mill-ebda garanzija minħabba l-istatut tagħhom (A) filwaqt li, min-naħa l-oħra, ir-raġunament tal-Kummissjoni huwa żbaljat fid-Deċiżjoni tal-ftuħ (B).

A. Nuqqas ta’ kull garanzija bla limitu mill-Istat

(34) Kif speċifikat fil-Punti 41 sa 45 tad-Deċiżjoni C 56/2007 imsemmijali l-Kummissjoni tagħmel referenza għalihom mutatis mutandis, l-awtoritajiet Franċiżi jiżviluppaw ħames metodi biex isostnu l-argument tagħhom.

(35) L-ewwel, l-ebda test jew deċiżjoni ma jistabbilixxu l-prinċipju li l-Istat jiggarantixxi, fil-prinċipju, b'mod indefinit, id-djun tal-IPIKs.

(36) It-tieni, il-ġurisprudenza tal-Kunsill tal-Istat kien jagħmel dikjarazzjoni dwar in-nuqqas ta’ garanziji, partikolarment id-Digriet Société de l'hôtel d'Albe (25), kif ukoll iż-żewġ Deċiżjonijiet adottati fil-każ Campoloro (26).

(37) It-tielet, il-liġi organika tal-1 ta’ Awwissu 2001 dwar l-Atti tal-Finanzi (LOLF) tistabbilixxi li dispożizzjoni waħda biss tal-Atti tal-Finanzi tista' toħloq garanzija (27), dak li l-Kunsill tal-Istat kien ikkonferma b'mod ċar fir-rapport annwali tiegħu tal-2006 (28). Għaldaqstant, skont l-espert awtorizzat mill-awtoritajiet Franċiżi fil-każ tal-posta msemmi qabel (29), mid-dħul fis-seħħ sħiħ tal-LOLF fl-1 ta’ Jannar 2005, ma setgħet tingħata l-ebda garanzija impliċita legalment. Għalhekk id-djun kuntrattati wara l-1 ta’ Jannar 2005 ma jgawdux garanzija impliċita. Id-djun li saru mill-1 ta’ Jannar 2005 ma jgawdux minn garanzija impliċita. Fil-każ tad-djun li saru qabel l-1 ta’ Jannar 2005, l-espert iqis li fin-nuqqas ta’ deċiżjoni kontenzjuża, ma jistax ikun determinat jekk l-iskadenza tal-garanziji impliċiti mogħtija qabel l-1 ta’ Jannar 2005 li l-għoti tagħhom ma jkunx ġie awtorizzat espressament fl-Att tal-Finanzi tistax – jew le – tkun eskluża fuq il-bażi tar-rispett tad-drittijiet tal-kredituri mħarsa mill-kostituzzjoni.

(38) Ir-raba', Franza tqis li kieku l-IPIKs kienu jgawdu minn garanzija mill-Istat, it-tibdil fl-istatut tagħhom kien ikun jeħtieġ l-introduzzjoni ta’ miżuri biex jinżammu d-drittijiet tal-kredituri. Minnħabba li mekkaniżmu bħal dan qatt ma ġie stabbilit (30), thuma jikkonkludu li a contrario l-IPIKs ma jibbenefikaw minn ebda garanzija mill-Istat.

(39) Fil-ħames lok, l-awtoritajiet Franċiżi jikkwotaw artiklu (31) tas-Sur Labetoulle, eks-President tat-taqsima tal-litigazzjoni tal-Kunsill tal-Istat, li fil-fehma tiegħu, “fil-liġi, mhemm l-ebda awtomatiċità fl-għoti, il-kisba u l-firxa ta’ din il-garanzija [garanzija mill-Istat li tapplika awtomatikament għall-istabbilimenti pubbliċi tal-Istat].”

B. Ir-raġunament żbaljat tal-Kummissjoni (32)

(40) L-awtoritajiet Franċiżi jqisu li, fil-każ tal-IPIKs, ir-rimborż tad-dejn individwali ma jkunx garantit (a), mhux aktar milli tkun assigurata ż-żamma tal-eżistenza tal-istabbiliment pubbliku jew tal-obbligi tiegħu (b).

a) Nuqqas ta’ garanzija fir-rigward tar-rimborż tad-dejn individwali

(41) Kif inhu spjegat fil-Punti 46 sa 49 tad-Deċiżjoni C 56/2007 imsemmija qabel, li l-Kummissjoni tirreferi għalihom mutatis mutandis, l-awtoritajiet Franċiżi jqisu li l-liġi tas-16 ta’ Lulju 1980 ma tistabbilixxix garanzija: fuq il-bażi tax-xogħlijiet ta’ preparazzjoni tal-liġi, ta’ interpretazzjoni tal-każistika Campoloro tal-10 ta’ Novembru 1999 (33) u tat-18 ta’ Novembru 2005 (34), u ta’ artikoli akkademiċi (35), Franza tindika li, fil-fehma tagħha, il-liġi tas-16 ta’ Lulju 1980 ma tistabilixxi l-ebda obbligu biex l-Istat jimpenja r-riżorsi tiegħu: l-espressjoni “jipprovdi għalhekk” imsemmija fl-ewwel Artikolu tagħti biss lill-Istat setgħa ta’ “sostituzzjoni” fl-eżekuttiv tal-persuna li qiegħed jissostitwixxi, u fit-twettiq ta’ dan “fil-prinċipju s-sostitwent ikollu l-istess kompetenzi bħas-sostitut”. Għaldaqstant, fil-qafas ta’ din is-sostituzzjoni, l-Istat ikun jista' jeżerċita biss il-kompetenzi ta’ dan l-eżekuttiv, li ma jinkludux il-possibbiltà li wieħed jiddisponi mill-baġit tal-Istat, billi l-għoti ta’ sussidju speċjali jaqa' wkoll “barra l-eżerċizzju ta’ setgħa ta’ sostituzzjoni”.

(42) Barra minn hekk, kif inhu indikat fil-Punti 50 sa 53 tad-Deċiżjoni C 56/2007 imsemmija qabel, li l-Kummissjoni tirreferi għalihom mutatis mutandis, l-awtoritajiet Franċiżi jsostnu li r-responsabbiltà mingħajr tort tal-Istat ma tistax tiġi invokata minħabba n-nuqqas ta’ assi biss. Fil-fatt, skont l-awtoritajiet Franċiżi, kull garanzija tippresupponi li l-garanti jassumi l-azzjonijiet tal-garantit. Peress li r-responsabbiltà timplika li wieħed jassumi tort, jew, fil-każ ta’ responsabbiltà mingħajr tort, il-konsegwenzi ta’ azzjoni minn dak li jkun, ma jistax ikun hemm garanzija. Skont Franza, ir-responsabbiltà tal-Istat ma tistax tiġi invokata biss minħabba li l-Prefett jew l-awtorità regolatorja ma setgħet tieħu l-ebda azzjoni li tippermetti r-rimborż tad-dejn minħabba s-sitwazzjoni finanzjarja u tal-assi tal-istabbiliment pubbliku. It-tort għandu jitneħħa għax l-astensjoni tal-Prefett jew tal-awtorità regolatorja ma tistax tkun inkorretta fiha nfisha. L-awtoritajiet Franċiżi jagħrfu madankollu li l-ħtieġa tal-kontinwità fis-servizz pubbliku ttaqa' fuq ir-rappreżentant tal-Istat fit-twettiq tal-proċedura stabbilita mil-Liġi tas-16 ta’ Lulju 1980, imma jqisu li, anki jekk l-imħallef jordna l-kumpens lill-kredituri, tali kumpens ikollu l-effett li jpoġġi lill-kreditur fis-sitwazzjoni li kien ikun fiha skont il-liġi komuni, minħabba li, f'dan il-każ, il-proprjetà inkwistjoni kienet tinbiegħ u l-grupp ta’ kredituri kienu jieħdu l-ammont korrispondenti. Għaldaqstant ma jkun hemm l-ebda vantaġġ għall-kredituri.

b) In-nuqqas ta’ garanzija fir-rigward taż-żamma tal-eżistenza tal-istabbiliment pubbliku IFP jew tal-obbligi tiegħu

(43) Kif huwa speċifikat fil-Punti 54 sa 56 tad-Deċiżjoni C 56/2007 imsemmija qabel, li l-Kummissjoni tirreferi għalihom mutatis mutandis, l-awtoritajiet Franċiżi jqisu li n-nuqqas ta’ applikabbiltà tal-proċedura ta’ rkupru u ta’ likwidazzjoni skont il-liġi komuni għall-persuni ġuridiċi rregolati bil-liġi pubblika ma jeskludix il-possibbiltà ta’ falliment ta’ IPIK jew ta’ proċedura ta’ falliment kontriha. Huma jikkontestaw l-analiżi ta-Kummissjoni bbażata fuq il-komunikazzjoni dwar l-Għajnuna mill-Istat forma ta’ garanziji (36) (minn hawn 'il quddiem “il-Komunikazzjoni dwar il-garanziji”), u jqisu li f'dan il-każ il-Kummissjoni ma wrietx l-eżistenza ta’ “kundizzjonijiet ta’ kreditu aktar favorevoli” li jkunu attribwibbli għall-esklużjoni tal-possibbiltà ta’ proċedura ta’ falliment, u ma stabbilietx li l-istabbiliment pubbliku IFP ma jistax ifalli, u l-anqas li mhi possibbli l-ebda proċedura ta’ falliment, safejn il-liġi tal-1985 tkun biss liġi ta’ proċedura, u fejn iċ-ċirkostanza li l-IPIKs ma jidħlux fil-qasam tal-applikazzjoni tagħha tinvolvi biss proċedura ta’ ristrutturar, ta’ likwidazzjoni jew ta’ “falliment”ad hoc ma tistax tiġi implimentata għalihom.

(44) Min-naħa l-oħra, kif inhu spjegat fil-Punti 57 sa 67 tad-Deċiżjoni C 56/2007 imsemmija qabel, li l-Kummissjoni tirreferi għalihom mutatis mutandis, l-awtoritajiet Franċiżi jsostnu li l-applikazzjoni tal-“proċedura” stabbilita mil-Liġi tas-16 ta’ Lulju 1980, pjuttost milli l-proċedura kollettiva ta’ dritt komuni, ma kienet tagħti l-ebda vantaġġ lill-kreditur. Huma jikkuntestaw il-ħtieġa li jiġu rrispettati l-kriterji ta’ reklamar (37) u ta’ ekwivalenza (38) ppreżentati mill-Kummissjoni fil-Punt 81 tad-Deċiżjoni tal-ftuħ biex jiġi valutat jekk l-applikazzjoni ta’ proċedura speċifika f'każ ta’ insolvenza tagħtix vantaġġ lill-entità soġġetta għaliha meta mqabbla mal-intrapriżi soġġetti għal-liġi kummerċjali (39), imma huma jżommu dawn l-istess kriterji biex janalizzaw il-proċedura stabbilita mil-liġi tas-16 ta’ Lulju 1980. Huma jqisu li f'dak li jikkonċerna l-kriterju ta’ reklamar, din il-proċedura tiġi identifikata b'mod korrett mill-aġenziji ta’ klassifikazzjoni bħala applikabbli fil-każ tal-insolvenza ta’ IPIK, filwaqt li f'dak li jikkonċerna l-kriterju tal-ekwivalenza, huma jiddistingwu skont tkunx applikabbli jew le eżiġenza ta’ kontinwità ta’ servizz pubbliku, filwaqt li jinnutaw li s-sitwazzjoni finanzjarja tal-istabbiliment pubbliku IFP u tas-sussidjarji tiegħu trendi improbabbli sitwazzjoni ta’ nuqqas ta’ assi tal-grupp IFP, li l-proprjetajiet u l-investimenti tagħhom (150.3 miljun euro) fi tmiem l-2007 kienu ekwivalenti għal madwar ħames darbiet l-ammont tas-self u tad-dejn finanzjarju (25.2 miljun euro): (a) fl-ipoteżi li l-ebda eżiġenza ta’ servizz pubbliku ma tkun applikabbli, fil-każ ta’ nuqqas ta’ assi tal-istabbiliment pubbliku, l-applikazzjoni tal-proċedua stabbilita mil-Liġi tal-1980 ma kinitx se tpoġġi lill-kredituri f'sitwazzjoni aktar favorevoli milli kieku kellha tkun applikata proċedura ta’ dritt komuni: huma jirkupraw l-istess ammont bħall-kredituri ta’ entità soġġetta għal-liġi kummerċjali, jiġifieri l-ammont miksub mir-realizzazzjoni tal-assi, u ma jkollhomx mezz ta’ rikors fi tmiem il-proċedura (40), fejn skont Franza, ir-responsabbiltà tal-Istat ma tistax tkun impenjata biss fuq il-bażi tal-insuffiċjenza ta’ assi. Ikun hemm biss żewġ aspetti differenti: — in-nuqqas ta’ trattament tal-kredituri f'daqqa: għall-kuntrarju tal-proċedura tal-liġi privata li fiha d-djun jiġu pproċessati f'daqqa u l-kredituri jitħallsu f'ordni dixxendenti ta’ privileġġ u fil-proporzjon tal-ammonti disponibbli, il-proċedura stabbilita mil-Liġi tas-16 ta’ Lulju 1980 hija differenti minħabba li l-azzjoni tal-kreditur biss tippermettilu li jżomm id-drittijiet tiegħu. Il-loġika tal-Liġi tas-16 ta’ Lulju 1980 hija dik ta “jinqeda l-ewwel min jiġi l-ewwel”; — huwa r-rappreżentant tal-Istat li, taħt is-sorveljanza tal-imħallef amministrattiv (sorveljanza tan-negliġenza gravi kif stabbilit mill-Conseil d'Etat fis-sentenza Campoloro imsemmija qabel), iwettaq funzjoni ekwivalenti għal dik tal-likwidatur u tal-amministratur ġudizzjarju. (b) fl-ipoteżi li l-kontinwità fis-servizz pubbliku għandha tkun assigurata, l-awtoritajiet Franċiżi jammettu li r-rappreżentant tal-Istat, fl-eżerċizzju tas-setgħat mogħtija mil-Liġi tas-16 ta’ Lulju 1980, jista' jiddeċiedi li ma jbiegħx ċerti assi meħtieġa għat-twettiq ta’ kompitu ta’ servizz pubbliku. Dan in-nuqqas ta’ trasferiment ta’ ċerti assi għalhekk jirriżulta, jekk ma jkunx soġġett għal kumpens mill-Istat, f'realizzazzjoni aktar baxxa tal-assi u għalhekk fi tnaqqis tal-ammonti rekuperabbli mill-kredituri. Skont l-awtoritajiet Franċiżi, proċedura bħal din ma tagħtix lill-kredituri tal-istabbiliment pubbliku IFP drittijiet akbar minn dawk li jkollhom taħt il-liġi kummerċjali. Madankollu, l-awtoritajiet Franċiżi jammettu li f'dan il-każ, ir-responsabbiltà mingħajr tort tal-Istat tkun soġġetta li tiġi invokata: din imbagħad tirriżulta f'kumpens lill-kredituri li jammonta għad-danni li jkunu sofrew (lmhux aktar mill-valur tas-suq tal-assi miżmuma mill-Istat għall-kontinwità tas-servizz pubbliku). Il-kredituri għalhekk potenzjalment ikunu fl-istess pożizzjoni bħal dik li tirriżulta mill-applikazzjoni tal-liġi komuni. L-awtoritajiet Franċiżi jikkonkludu li l-proċedura stabbilita mil-Liġi tas-16 ta’ Lulju1980 ma tagħti l-ebda vantaġġ meta mqabbla mal-proċedura tal-liġi komuni u għalhekk mhux iġġustifikat li l-istabbiliment pubbliku IFP ikun soġġett direttament għal tali proċedura.

(45) Kif inhu spjegat fil-Punt 68 tad-Deċiżjoni C 56/2007, li l-Kummissjoni tirreferi għalih mutatis mutandis, l-awtoritajiet Franċiżi jenfasizzaw li t-testi msemmija mill-Kummissjoni fid-Deċiżjoni tal-ftuħ, partikolarment il-Punt 82, l-aktar istruzzjoni statutorja Nru 02-060-M95 tat-18 ta’ Lulju 2002 dwar ir-regolamentazzjoni finanzjarja u kontabbli tal-istabbilimenti pubbliċi nazzjonali ta’ natura industrijali u kummerċjali u l-Gwida dwar l-organizzazzjoni finanzjarja tat-twaqqif, il-bdil u l-għeluq tal-istabbilimenti pubbliċi nazzjonali u tal-gruppi ta’ interess pubbliku tal-14 ta’ Novembru 2006, la huma applikabbli u l-anqas trasponibbli għall-istabbiliment pubbliku IFP.

(46) Fir-rigward tar-rikapitalizzazzjoni tas-sussidjarji tal-istabbiliment pubbliku IFP, l-awtoritajiet Franċiżi iqisu l-ewwelnett li l-kwistjoni li titqajjem fil-Punt 80 tad-Deċiżjoni tal-ftuħ m'għandhiex għalfejn tiġi evalwata biex tintwera l-eżistenza ta’ garanzija possibbli mil-Istat, imma pjuttost biex jiġu evalwati l-effetti potenzjali ta’ garanzija bħal din, li jekk ikun il-każ ipoġġu lill-istabbiliment pubbliku IFP u lis-sussidjarji tiegħu f'sitwazzjoni preferenzjali minħabba kundizzjonijiet ta’ rikapitalizzazzjoni aktar faċli. Huma jqisu wkoll li l-argumenti tal-Kummissjoni huma bbażati fuq żewġ ideat żbaljati: — minn naħa, il-Kummissjoni tkun qed twettaq żball fir-raġunament fir-rigward tal-appoġġ possibbli li l-istabbiliment pubbliku IFP jista' jagħti lis-sussidjarji tiegħu permezz ta’ trasferiment bejn il-grupp, kundizzjonijiet li fihom kumpanija possedenti tal-grupp, anke jekk tkun persuna ġuridika rregolata bil-liġi pubblika, tkun tista' tappoġġja lil waħda mill-kumpaniji sussidjarji tagħha li tkun tinstab f'diffikultà billi jkunu sorveljati strettament mil-liġi tal-kumpaniji (41) u billi assolutament ma jkunux marbuta mal-idea tal-intrapiża skont il-liġi tal-kompetizzjoni. — min-naħa l-oħra, l-awtoritajiet Franċiżi jikkuntestaw li l-statut ta’ IPIK tal-istabbiliment pubbliku IFP, u l-garanzija mill-Istat li jinvolvi dan l-istatut jekk ikun meħtieġ, jippermettulu li ssir rikapitalizzazzjoni tas-sussidjarji tiegħu b'mod aktar faċli mill-kumpaniji possedentital-grupp li għandhom statut ġuridiku rregolat bil-liġi privata. Skont l-awtoritajiet Franċiżi, il-fatt li kumpanija tappoġġja b'mod temporanju t-telf ta’ waħda mis-sussidjarji tiegħu jirriżulta mill-funzjonament normali ta’ grupp ta’ kumpaniji, kif kien diġà għaraf l-imħallef tal-Unjoni Ewropea (42), u investitur pubbliku li jaġixxi skont l-istess regoli ta’ kondotta bħal investitur privat ma jkollux l-intervent tiegħu jinkludi elementi ta’ għajnuna mill-Istat skont l-Artikolu 107 (1) TFUE (43). Dan ikun partikolarment il-każ għall-istabbiliment pubbliku IFP, li jkollu l-possibbiltà (u mhux l-obbligu) ġuridika li jirrikapitalizza sussidjarja f'diffikultà skont l-istess kriterji ta’ apprezzament bħal kull investitur prudenti. Fl-aħħarnett, l-awtoritajiet Franċiżi jikkuntestaw il-fatt li l-IPIKs għandhom kwalunkwe possibbiltà ta’ “aċċess dirett” għall-“kontjiet tat-Teżor”. Huma jispeċifikaw li mekkaniżmu baġitarju ta’ “kont għal assistenza finanzjarja” irregolata mill-Artikolu 24 tal-LOLF, tistipula t-twaqqif ta’ kontijiet ta’ kreditu li jillimitaw (limitati mil-Liġi tal-finanzi), li jippermettu lill-Istat, jekk ikun jixtieq u jekk ikun jista' (partikolarment fir-rigward tal-liġi tal-Unjoni Ewropea), jippermetti l-ħlas bil-quddiem lil diversi entitajiet. Skont l-awtoritajiet Franċiżi, l-IPIKs m'għandhomx “aċċess dirett” għal dawn il-kontijiet.

5.1.2 NUQQAS TA’ KULL VANTAĠĠ FIL-LIVELL TAL-ISTABBILIMENT PUBBLIKU IFP U S-SUSSIDJARJI TIEGĦU

(47) L-awtoritajiet Franċiżi jqisu l-ewwelnett li l-Komunikazzjoni dwar il-garanziji imsemmija qabel ma tippermettix li jkun konkluż li jeżisti vantaġġ f'dan il-każ, li l-estensjoni għas-sussidjarji tal-istabbiliment pubbliku IFP, kumpaniji limitati rregolati bid-dritt komuni, tal-vantaġġi possibbli li dan tal-aħħar jista' jibbenefika minnhom minħabba l-istatut IPIK tiegħu, ikun kontradittorju mal-prattika ta’ deċiżjoni tal-Kummissjoni, u li l-prova ta’ vantaġġ ekonomiku reali fl-uffiċċju prinċipali tal-istabbiliment pubbliku IFP u tas-sussidjarji tiegħu ma ntwerietx f'dan il-każ.

(48) L-awtoritajiet Franċiżi jqisu li l-Kummissjoni tagħmel interpretazzjoni żbaljata tal-Punt 1.2. tal-Komunikazzjoni dwar il-garanziji msemmija qabel li jistipula li “(…) jikkostitwixxu ukoll għajnuna forma ta’ garanzija l-kundizzjonijiet ta’ kreditu aktar favorevoli miksuba mill-intrapriżi li l-istatut legali tagħhom jeskludi l-possibbiltà ta’ proċedura ta’ falliment jew insolvenza jew jipprovdi b'mod espliċitu garanzija mill-Istat jew kopertura tat-telf mill-Istat”: — fl-ewwel lok, l-awtoritajiet Franċiżi jikkontestaw li l-istabbiliment pubbliku IFP bħala IPIK għandu statut legali li jeskludi kull proċedura ta’ falliment jew passività; il-Kummissjoni ma wrietx dan, imma tat biss il-prova li dan l-istatut ma jippermettix l-applikazzjoni ta’ proċedura partikolari (f'dan il-każ, il-proċedura stabbilita mil-Liġi tal-25 ta’ Jannar 1985); — fit-tieni lok, l-awtoritajiet Franċiżi jinnegaw l-awtomatiċità tar-relazzjoni bejn l-impossibbiltà legali u statutorja li tkun soġġetta għal proċedura ta’ falliment jew passività u l-benefiċċju ta’ kundizzjonijiet ta’ finanzjament aktar favorevoli fis-swieq; huwa x-xogħol tal-Kummissjoni, b'applikazzjoni tal-Punt 1.2. tal-Komunikazzjoni dwar il-garanziji msemmija qabel, li turi minn qabel l-eżistenza ta’ kundizzjonijiet ta’ kreditu aktar favorevoli biex jitqies li impriża li l-istatut legali tagħha jeskludi l-possibbiltà ta’ proċedura ta’ falliment jew ta’ passività tibbenifika minn għajnuna forma ta’ garanzija.

(49) Barra minn hekk, fid-Deċiżjoni tal-ftuħ, il-Kummissjoni injorat il-prattika ta’ deċiżjoni tagħha matul l-eżaminazzjoni tal-vantaġġi potenzjali li jirriżultaw fil-livell tas-sussdjarji tal-istabbiliment pubbliku IFP, l-eżistenza ta’ garanzija bla limitu għal IPIK. Il-Kummissjoni adottat raġunament kontradittorju għal dak li kienet adottat matul it-twaqqif ta’ La Banque Postale (44): filwaqt li din tal-aħħar kienet, bħas-sussidjarji tal-istabbiliment pubbliku IFP, kumpanija b'responsabbiltà limitata li tappartjeni 100 % lil entità li tixbaħ lil IPIK, il-Kummissjoni qieset (u dan, mingħajr ma jitqiesu l-impenji sottoskritti minn Franza f'dan il-fajl) li l-istatut ġuridiku ta’ kumpanija b'responsabbiltà limitata rregolata bid-dritt komuni jippermetti, fih innifsu, li tiġi eskluża l-eżistenza ta’ kull garanzija bla limitu fil-livell tas-sussidjarja. L-istess raġunament kellu jwassal, skont l-awtoritajiet Franċi, sabiex jitqies li s-sussidjarji tal-istabbiliment pubbliku IFP li wkoll għandu statut ta’ kumpanija b'responsabbiltà limitata rregolata bid-dritt komuni ma jibbenefikawx mill-garanzija bla limitu possibilment mogħtija skont l-istatut ta’ IPIK.

(50) Fl-aħħarnett, il-Kummissjoni ma wrietx l-eistenza ta’ vantaġġ ekonomiku reali fl-uffiċċju prinċipali tal-istabbiliment pubbliku IFP u s-sussidjarji tiegħu, billi fid-Deċiżjoni tal-ftuħ semmiet biss kundizzjonijiet ta’ finanzjament “meqjusa” aktar favorevoli, mingħajr ma tat l-ebda prova effettiva ta’ dan. Il-liġi tal-Unjoni Ewropea titlob li f'dan il-każ il-Kummissjoni turi li l-istatut IPIK tal-isttżabbiliment pubbliku IFP effettivament ippermettielu li jikseb kundizzjonijiet ta’ finanzjament aktar favorevoli (45). Issa, l-awtoritajiet Franċiżi kienu kkomunikaw ċertu numru ta’ elementi matul il-proċedura, li jivverifikaw li l-istatut IPIK tal-istabbiliment pubbliku IFP ma kien ta, u l-anqas ma kien se jagħti, l-ebda vantaġġ finanzjarju lill-istabbiliment pubbliku IFP u lis-sussidjarji tiegħu, peress li l-bidla tal-istabbiliment IFP kienet saret partikolarment fir-rispett ta’ prinċipju ġenerali ta’ kontinwità, l-aktar fil-livell tal-attività tiegħu, tal-organizzazzjoni tiegħu, tal-iskema kontabbli u finanzjarja tiegħu (riżorsi u regoli kontabbli u finanzjarji), u tal-iskema fiskali tiegħu.

(51) L-awtoritajiet Franċiżi iqisu li l-elementi preċedenti juru li: — is-sitwazzjoni finanzajrja tal-istabbiliment pubbliku IFP u tas-sussidjarji tiegħu hi tajba, u dan iwaqqa' l-kwistjoni ta’ falliment possibbli, u allura, ta’ intervent fl-aħħar lok mill-Istat; — il-kundizzjonijiet ta’ finanzjament fuq żmien qasir tal-istabbiliment pubbliku IFP u tas-sussidjarji tiegħu ikunu differenti għal kull waħda minn dawn l-entitajiet, u jirriżultaw negozjati partikolari mwettqa intuitu personae mal-banek rispettivi tagħhom. — ir-relazzjonijiet tal-istabbiliment pubbliku IFP u tas-sussidjarji tiegħu mal-fornituri u l-klijenti tagħhom ma jwasslux anqas għal kundizzjonijiet privileġġjati li jirriżultaw minn stennija ta’ garanzija tal-Istat mill-uffiċċji prinċipali tal-fornituri u tal-klijenti msemmija;

(52) L-awtoritajiet Franċiżi jikkonkludu li: — l-analiżi żviluppata mill-Kummissjoni fid-deċiżjoni tagħha tal-ftuħ ta’ proċedura għandha tkun ikkuntestata: l-istabbiliment pubbliku IFP u s-sussidjarji tiegħu ma jibbenefikaw mill-ebda garanzija mill-Istat; — il-Kummissjoni ma wrietx l-eżistenza ta’ vantaġġ għall-istabbiliment pubbliku IFP u s-sussidjarji tiegħu li ġejjin mill-Istatut ta’ IPIK ta’ IFP; — b'konsegwenza, il-Kummissjoni ma wrietx l-eżistenza ta’ għajnuna mill-Istat favur l-istabbiliment pubbliku IFP u s-sussidjarji tiegħu.

5.2 IL-PROPOSTI TAL-AWTORITAJIET FRANĊIŻI

(53) Madankollu, sabiex iwarrbu kull dubju li jista' jkollha l-Kummissjoni, l-awtoritajiet Franċiżi indikaw li kienu lesti, jekk il-Kummissjoni taċċetta li ttemm il-proċedura permezz ta’ deċizjoni ta’ nuqqas ta’ għajnuna skont l-Artikolu 7(2) tar-Regolament ta’ proċedura msemmi, li jimplimentaw il-miżuri li ġejjin: — kjarifika tad-Digriet li jimplimenta l-Liġi tas-16 ta’ Lulju 1980; — l-inklużjoni ta’ dikjarazzjoni li tispeċifika n-nuqqas ta’ garanzija fil-kuntratti tal-istabbiliment pubbliku li jinvolvu dejn; — l-inklużjoni ta’ dikjarazzjoni li tispeċifika n-nuqqas ta’ garanzija fil-kuntratti ta’ finanzjament tas-sussidjarji tal-istabbiliment pubbliku IFP.

5.2.1 KJARIFIKA TAD-DIGRIET LI JIMPLIMENTA L-LIĠI TAS-16 TA’ LULJU 1980

(54) Kif speċifikat fil-Punti 94 sa 96 tad-Deċiżjoni C 56/2007 imsemmija qabel, li l-Kummissjoni tirreferi għalihom mutatis mutandis, l-awtoritajiet Franċiżi jipproponu li tkun iċċarata l-interpretazzjoni tal-Liġi tas-16 ta’ Lulju 1980 billi jiġi emendat l-Artikolu 3-1 (4) tad-Digriet tal-applikazjzoni (46). L-emenda proposta għandha l-għan, fil-fehma tagħhom, li twaqqaf kull dubju rigward l-ambitu tat-terminu “jipprovdi għalhekk” (“y pourvoit”) fl-organizzazzjoni tas-setgħa regolatorja mogħtija lill-Prefett jew lill-awtorità regolatorja, fejn dawn tal-aħħar minn issa 'l quddiem għandhom jipprovdu r-riżorsi fi ħdan il-baġit tal-korp jew tal-istabbiliment (47). Skont l-awtoritajiet Franċiżi, din il-proposta teskludi li, fl-eżerċizzju tas-setgħa regolatorja tiegħu, ir-rappreżentant tal-Istat jista' jżid ir-riżorsi tal-korp jew tal-istabbiliment ikkonċernat permezz ta’ sussidju mill-Istat jew użu ta’ riżorsi pubbliċi.

5.2.2 L-INKLUŻJONI TA' DIKJARAZZJONI LI TISPEĊIFIKA N-NUQQAS TA' GARANZIJA FIL-KUNTRATTI TAL-ISTABBILIMENT PUBBLIKU IFP LI JINVOLVU DEJN

(55) Kif inhu speċifikat fil-Punti 97 sa 100 tad-Deċiżjoni C 56/2007 imsemmija qabel, li l-Kummissjon tirreferi għalihom mutatis mutandis, l-awtoritajiet Franċiżi jikkuntestaw il-pożizzjoni tal-Kummissjoni (48) skont liema r-responsabbiltà tal-Istat tista' tiġi impenjata biss fuq il-bażi tal-falliment tal-istabbiliment pubbliku IFP. Madankollu, huma jagħmlu proposta bbażata fuq l-eċċezzjoni tar-riskju aċċettat (cf. id-Digrieti tal-Conseil d'État Sille (49) u Meunier (50) filwaqt li jissuġġerixxu, bħal dak li huma pproponew fil-każ tal-posta, li jikkonfermaw uffiċjalment lill-kredituri tal-istabbiliment pubbliku IFP li d-dejn tagħhom ma jibbenefikax mill-garanzija mill-Istat u, li f'każ ta’ insolvenza, l-Istat ma jkunx obbligat jissostitwixxi finanzjarjament lill-kumpanija għall-ħlas tad-dejn. Għalhekk, il-partijiet interessati possibbli, li konxjament u f'għarfien sħiħ tal-każ jesponu ruħhom, ma jkunux jistgħu jirrikorru għal dritt ta’ rmedju. L-awtoritajiet Franċiżi għalhekk jimpenjaw ruħhom, flimkien mal-istabbiliment pubbliku IFP, għal kull operazzjoni, li juru d-dikjarazzjoni li ġejja fil-kuntratt ta’ finanzjament (għal kull strument kopert mill-kuntratt): “Il-ħruġ/il-programm/is-self ma jibbenefikaw minn ebda garanzija ta’ kwalunkwe tip, diretta jew indiretta, min-naħa tal-Istat. F'każ ta’ falliment, l-Istat ma jkunx obbligat li jieħu post La Poste finanzjarjament għall-ħlas tad-dejn.”

(56) Kif inhu speċifikat fil-Punt 101 tad-Deċiżjoni C 56/2007 imsemmija qabel, li l-Kummissjoni tirreferi għalih mutatis mutandis, l-awtoritajiet Franċiżi nnutaw ukoll id-dubji espressi mill-Kummissjoni fil-Punt 71 tad-Deċiżjoni tal-ftuħ, li indikat li, minn naħa, l-eċċezzjoni tar-riskju aċċettat kienet regola stabbilita mill-ġurisprudenza li tista' tinbidel, li, min-naħa l-oħra, tali regola tistrieħ fuq strumenti sekondarji tal-liġi, li jistgħu jiġu annullati f'każ ta’ kunflitt, u li fl-aħħarnett, il-proposta tal-awtoritajiet Franċiżi ma tkoprix il-każijiet kollha simili, billi d-djun jistgħu jkunu mhux biss finanzjarji imma wkoll kummerċjali jew ta’ natura differenti.

(57) Kif speċifikat fil-Punti 102 sa 104 tad-Deċiżjoni C 56/2007 imsemmija qabel, li l-Kummissjoni tirreferi għalihom mutatis mutandis, wara li fakkru l-oppożizzjoni tagħhom fil-prinċipju fir-rigward tal-pożizzjoni tal-Kummissjoni dwar l-impenn tar-responsabbiltà mingħajr tort tal-Istat abbażi biss tan-nuqqas ta’ assi tal-istabbiliment pubbliku IFP, l-awtoritajiet Franċiżi wrew elementi supplementari biex jirrispondu għal dawn id-dubji: (a) l-awtoritajiet Franċiżi jqisu li l-ewwel oġġezzjoni tal-Kummissjoni tikkunsidra li, anki jekk il-liġi interna ta’ Stat Membru ma tipprovdix dispożizzjoni dwar dan, ir-riskju biss ta’ tibdil fil-ġurisprudenza, jiġifieri ta’ tibdil fil-liġi interna, ikun biżżejjed sabiex jistabbilixxi l-eżistenza ta’ għajnuna mill-Istat. Il-Kummissjoni ma tistax tibbaża miżura potenzjali ta’ għajnuna fuq bidla possibbli fil-liġi, li f'dan il-każ hija ferm improbabbli, billi l-eċċezzjoni tar-riskju aċċettat tikkostitwixxi prinċipju ġenerali tal-liġi pubblika kkonfermat ampjament mill-qrati, li qatt ma ġie kkontestat u kkummentat minn ħafna; (b) f'dak li jikkonċerna t-tieni oġġezzjoni, l-awtoritajiet Franċiżi jagħrfu li l-liġi u r-regoli jegħlbu lill-kuntratt, u li klawżola kontenzjuża dejjem tista' tkun annullata. Madankollu, huma jqisu li din l-oġġezzjoni ma teċċepixxi l-ebda liġi ta’ ambitu akbar, li din mhix appoġġjata u għalhekk hija limitata; (c) fl-aħħarnett, f'dak li jikkonċerna t-tielet oġġezzjoni, l-awtoritajiet Franċiżi jqisu li din tistrieħ fuq suppożizzjoni sempliċi ta’ twemmin jew stennija possibbli, mill-fornituri, ta’ garanzija mill-Istat fuq il-kreditu tagħhom, suppożizzjoni li waħedha ma tistax turi l-eżistenza ta vantaġġ, imma trid tkun sostnuta minn element li jistabbilixxi li l-istabbiliment pubbliku IFP u s-sussidjarji tiegħu tassew ibbenefikaw minn tali vantaġġ ekonomiku.

(58) Madankollu, kif inhu speċifikat fil-Punt 106 tad-Deċiżjoni C 56/2007 imsemmija qabel, li l-Kummissjoni tirreferi għalih mutatis mutandis, l-awtoritajiet Franċiżi jindikaw li huma lesti li jwessgħu l-proposta tagħhom tal-inklużjoni tan-nuqqas ta’ garanzija fil-kuntratti kollha li jinvolvu dejn, b'tali mod li jitneħħa espliċitament kull riskju ta’ involviment tar-responsabbiltà mingħajr tort tal-Istat ibbażata fuq is-sempliċi insolvenza tal-istabbiliment pubbliku IFP.

5.2.3 L-INKLUŻJONI TA' DIKJARAZZJONI LI TISPEĊIFIKA N-NUQQAS TA' GARANZIJA FIL-KUNTRATTI TA’ FINANZJAMENT TAS-SUSSIDJAARJI AXENS, BEICIP-FRANLAB, PROSERNAT TAL-ISTABBILIMENT PUBBLIKU IFP

(59) Min-naħa l-oħra, sabiex jiffinalizzaw il-mezz propost, l-awtoritajiet Franċiżi għamlu proposta addizzjonali lill-Kummissjoni simili għal dik li kienet saret matul it-twaqqif ta’ La Banque Postale, li kienet tikkonsisti li huma jimpenjaw ruħhom, fir-rigward tal-kundizzjonijiet tas-self tas-sussidjarji tal-istabbiliment pubbliku IFP (Axens, Beicip-Franlab, Prosernat) fis-swieq, sabiex isemmu, bil-miktub, fil-kuntratt tal-finanzjament (għal kull strument kopert minn kuntratt), għal kull operazzjoni, li “skont il-liġi Franċiża, (partikolarment il-bżonn ta’ awtorizzazzjoni leġiżlattiva speċifika għal kull garanzija), din l-operazzjoni ta’ finanzjament mhi se tibbenefika mill-ebda garanzija, tkun xi tkun in-natura tagħha, diretta jew indiretta min-naħa tal-Istat”.

(60) Kif inhu speċifikat fil-Punti 107 sa 110 tad-Deċiżjoni C 56/2007 imsemmija qabel, li l-Kummissjoni tirreferi għalihom mutatis mutandis, l-awtoritajiet Franċiżi jqisu li ż-żewġ miżuri ta’ kjarifika proposti (li d-dettall tagħhom huwa msemmi fil-Punti 55 u 59) jippermettu li l-kredituri tal-istabbiliment pubbliku IFP u s-sussidjarji tiegħu jkunu informati dwar id-drittijiet tagħhom, b'tali mod li Franza ma tiġix ikkunsidrata, kif indikat mill-Kummissjoni fil-Punt 87 tad-Deċiżjoni tal-ftuħ, “responsabbli għall-aspettattivi li nħolqu fost il-kredituri tal-istabbiliment pubbliku IFP rigward l-eżistenza ta’ garanzija” u li żżomm volontarjament “sitwazzjoni legali opaka” li “tagħti vantaġġ lill-istabbiliment pubbliku IFP u li tista' timpenja r-riżorsi tal-Istat”.

5.3 OSSERVAZZJONIJIET SUPPLEMENTARI TAL-AWTORITAJIET FRANĊIŻI

(61) Fl-ittri tagħhom tas-16 ta’ Lulju 2010 u tas-26 ta’ Novembru 2010, l-awtoritajiet Franċiżi ppreżentaw elementi supplementari li, fil-fehma tagħhom, jivverifikaw in-nuqqas ta’ għajnuna mill-Istat fl-istabbiliment pubbliku IFP.

(62) L-ewwel, b'referenza għall-każ France Télécom (51), huma jenfasizzaw fl-ittra tagħhom tas-16 ta’ Lulju 2010 li l-imħallef tal-Unjoni Ewropea kien fakkar l-obbligu tal-Kummissjoni li turi l-eżistenza ta’ vantaġġ reali sabiex tkun stabbilita l-eżistenza ta’ għajnuna mill-Istat. Huma jqisu li f'dan il-każ, il-garanzija bla limitu li tirriżulta mill-istatut tal-istabbiliment pubbliku IFP skont il-Kummissjoni, fil-verità ma ttih l-ebda vantaġġ ekonomiku. Fl-ittra tagħhom tas-26 ta’ Novembru 2010, l-awtoritajiet Franċiżi jispeċifikaw li, fil-fehma tagħhom, ir-responsabbiltà tal-prova tistrieħ fuq il-Kummissjoni. Għaldaqstant, huma jfakkru li l-eżiġenzi ppreżentati mill-ġurisprudenza tal-Unjoni Ewropea fil-qasam ta’ prova u ta’ motivazzjoni, partikolarment mit-Tribunal fil-każ France Telecom imsemmi qabel, u mill-Qorti tal-Ġustizzja fil-każijiet Krantz (52), u aktar reċenti Deutsche Post AG (53). L-awtoritajiet Franċiżi jqisu li l-analiżi ppreżentata mill-Kummissjoni f'dan il-każ tibbaża “aktar fuq ipoteżi milli fuq analiżi in concreto”.

(63) Barra minn hekk, l-awtoritajiet Franċiżi jqisu li l-Kummissjoni tqis li l-istabbiliment pubbliku IFP jista' jibbenefika minn vantaġġ fuq tliet livelli: i) fil-livell tar-relazzjonijiet tiegħu mal-istituzzjonijiet bankarji u finanzjarji, ii) fil-livell tar-relazzjonijiet tiegħu mal-fornituri, u iii) fil-livell tar-relazzjonijiet tiegħu mal-imsieħba industrijali terzi li jisgħu jirrkorru għas-servizzi ta’ riċerka.

(64) Fir-rigward tar-relazzjonijiet tal-istabbiliment pubbliku IFP mill-istituzzjonijiet bankarji u finanzjarji, l-awtoritajiet Franċiżi jqisu li l-istabbiliment pubbliku IFP s'issa għadu ma ħa l-ebda vantaġġ ekonomiku mill-istatut tiegħu bħala IPIK. Huma jipprovdu lill-Kummissjoni elementi li jivverifikaw li, i) fuq tul ta’ żmien, l-istabbiliment pubbliku IFP ma kellux dejn għas-snin 2005, 2006, u 2007 (54), kif ukoll għall-2008 u l-2009, li ii) fuq terminu medju, l-istabbiliment pubbliku IFP ċertament li nnegozja kull sena linji ta’ skoperta ma’ istituzzjonijiet bankarji differenti, imma kiseb rati li jitqabbblu ma’ dawk tas-suq, u, fi kwalunkwe każ, qatt ma uża dawn il-linji ta’ kreditu, u li fl-aħħarnett, iii) fuq terminu qasir, id-dejn tal-istabbiliment pubbliku IFP kien kważi null jew null fuq il-perjodu meqjus.

(65) Fir-rigward tar-relazzjonijiet mal-fornituri, l-awtoritajiet Franċiżi jqisu li l-istabbiliment pubbliku IFP, bħala awtorità kontraenti, huwa soġġett għall-obbligi tar-reklamar u tal-kompetizzjoni tal-Ordinanza Nru 2005-649 tas-6 ta’ Ġunju 2005 (55), u li, għaldaqstant, huwa ma jista jibbenefika mill-ebda vantaġġ. Fl-ittra tagħhom tas-26 ta’ Novembru 2010, l-awtoritajiet Franċiżi jsostnu din l-analiżi u jispeċifikaw li s-sottomissjoni tal-ordnijiet tal-istabbiliment pubbliku IFP għal proċedura ta’ sejħa għall-offerti skont id-Direttiva 2004/18/KE tal-Parlament Ewropew u tal-Kunsill tal-31 ta’ Marzu 2004 dwar il-kordinazzjoni tal-proċeduri għall-għoti ta’ kuntratti ta’ xogħlijiet, ta’ provvisti u ta’ servizzi pubbliċi (56) tikkostitwixxi, fil-fehma tagħhom, garanzija biżżejjed sabiex jiġi evitat tfixkil tal-kompetizzjoni fis-suq. Skont Franza, billi jpoġġi lill-fornituri tiegħu f'kompetizzjoni, skont l-obbligi li jirriżultaw mil-liġi tal-Unjoni Ewropea, l-istabbiliment pubbliku IFP ma jistax, tal-anqas fin-nuqqas ta’ kull element ta’ prova speċifika, ikun akkużat li jibbenefika minn vantaġġ illegali. Huma jsostnu li huwa preċiżament fl-interess ta’ effikaċja fil-kuntratti pubbliċi li ġie ffaċilitat r-rikors għal sistemi elettroniċi ta’ xiri, il-Punt 13 tad-Direttiva 2004/18/KE li pereżempju jindika li “din it-teknika ta’ xiri tippermetti lill-awtoritajiet kontraenti […] sabiex ikollhom firxa partikolarment wiesgħa ta’ offerti […] u allura jassiguraw l-aqwa użu tal-fondi pubbliċi permezz ta’ kompetizzjoni wiesgħa.” F'dan ir-rigward, huma jsemmu rapport (57) tal-Kummissjoni li jilħaq konklużjoni ta’ impatt pożittiv f'termini ta’ tnaqqis fil-prezzijiet b'konsegwenza tar-regolamentazzjoni fuq is-swieq pubbliċi, tnaqqis ippreżentat bħala “benefiċċju soċjali” ta’ kompetizzjoni aktar ġusta bejn dawk li jagħmlu s-sottomissjonijiet. Għaldaqstant, billi “tattribwixxi” dawn l-ekonomiji għall-istatut ta’ IPIK tal-istabbiliment pubbliku IFP, il-Kummissjoni ma taqbilx mad-Direttiva, li għandha l-għan li fil-proċeduri tal-għażla jkun hemm il-vettur essenzjali għal kompetizzjoni aħjar li tirriżulta fi tnaqqis tal-ispejjeż tax-xiri pubbliku.

(66) Fl-aħħarnett, fir-rigward tar-relazzjonijiet tal-istabbiliment pubbliku IFP mal-klijenti tiegħu, Franza tispeċifika li l-attivitajiet ta’ riċerka kuntrattwali kkonċernati jkopru s-servizzi mogħtija mill-istabbiliment pubbliku IFP fuq talba ta’ klijent, parti terza jew sussidjarja, dwar suġġett li jidħol fil-missjoni tal-istabbiliment pubbliku IFP, ma jippreżenta l-ebda interess strateġiku għall-istabbiliment pubbliku IFP fuq il-livell tas-sjieda tar-riżultati, jista' jtejjeb l-għarfien u l-kompetenzi tal-istabbiliment pubbliku meta mqabbel mat-tmexxija tal-programmi ta’ R&Dpubbliku li jwettaq, u ma jirriżultax mill-qasam esklussiv tal-attivitajiet tas-sussidjarji. L-awtoritajiet Franċiżi jinnutaw li s-servizzi ta’ riċerka li jiksbu dawn il-kliejnti jeħtieġu tagħmir u għarfien speċifiċi.

(67) F'dan ir-rigward, Franza ssostni li, anke jekk l-istabbiliment pubbliku IFP jikseb vantaġġ mill-istatut tiegħu bħala IPIK biex iwettaq dawn l-attivitajiet ekonomiċi, dan il-vantaġġ ma jkollu l-ebda impatt materjali fuq is-suq. Partikolarment, huwa ma jkunx jista' jfixkel il-kompetizzjoni u l-anqas jaffetwa l-iskambji bejn l-Istati Membri. Fuq dan il-perjodu li jibda mill-bidla fl-istatut tal-istabbiliment pubbliku IFP (li seħħet f'Lulju 2006), l-awtoritajiet Franċiżi madankollu jirrikonoxxu li l-istabbiliment pubbliku IFP jista' eventwalment jibbenefika minn tħaffif fl-ispejjeż minħabba n-nuqqas ta’ reġistrazzjoni f'garanziji ta’ prestazzjoni, li, fuq il-bażi tal-ammonti li s-soltu jintalbu mill-banek u mill-kumpaniji tal-assigurazzjoni biex jagħtu dan it-tip ta’ servizz, xorta waħda jirrapreżenta ammont negliġibbli. L-awtoritajiet Franċiżi jikkonkludu li dan l-effett mhuwiex tip ta’ vantaġġ, li jerġa' jqajjem dubji dwar l-istess eżistenza ta’ għajnuna mill-Istat fl-istabbiliment pubbliku IFP.

5 OSSERVAZZJONIJIET TA’ PARTIJIET TERZI U KUMMENTI MILL-AWTORITAJIET FRANĊIŻI

6.1 OSSERVAZZJONIJIET TAL-KUMPANIJA UOP LIMITED

(68) Fl-ittra tagħha tat-28 ta’ Novembru 2008, il-kumpanija UOP Limited tiġġustifika l-interess tagħha biex taġixxi bħala parti terza interessata fil-proċedura (58) qabel ma tipprepara ċerti kummenti ġenerali u tindika li, fil-fehma tagħha, l-entità li hija ssejjaħ “IFP/Axens” hija benefiċjarja ta’ għajnuna mill-Istat: — il-grupp magħmul mill-istabbiliment pubbliku u s-sussidjarja tiegħu Axens, “IFP/Axens”, żgur li jidher lis-suq bħala entità pubblika (5.1.1); — l-għotja tal-istatut ta’ IPIK lil “IFP/Axens” ippermettiet u tkompli tippermetti tfixkil sinifikanti tal-kompetizzjoni fis-suq tat-teknoloġiji tal-ipproċessar, suq li hija attiva fih il-kumpanija UOP Limited, minħabba li din tagħti vantaġġi fir-relazzjonijiet mal-fornituri, ma’ min għandu l-kapital u mal-klijenti (5.1.2).

6.1.1 IL-PERĊEZZJONI TAL-ENTITÀ “IFP/AXENS” FIS-SUQ

(69) Skont il-kumpanija UOP Limited, l-argument tal-awtoritajiet Franċiżi skont liema Axens, kif ukoll is-sussidjarji l-oħra ta’ IFP, jikkostitwixxu entitajiet ekonomiċi distinti ma jreġġix. Il-Kummissjoni bir-raġun tikkonkludi li i) Axens hija 100 % proprjetà tal-istabbiliment pubbliku IFP; ii) l-implimentazzjoni mnn Axens tar-R&D tal-istabbiliment pubbliku IFP tirrifletti prijoritajiet strateġiċi deċiżi mill-Istat; iii) il-kapijiet tal-istabbiliment pubbliku IFP jipparteċipaw fil-ġestjoni ta’ Axens; iv) Axens tgawdi kuntratt esklussiv mal-istabbiliment pubbliku IFP, li hu essenzjali għall-attività ekonomika tas-sussidjarja; u v) jeżisti partikolarment ftehim għall-ewwel użu u għall-provvista ta’ persunal.

(70) Minbarra l-elementi inklużi fil-punt preċedenti, il-kumpanija UOP Limited iżżid li l-istampa li jagħtu IFP u Axens dwar ir-relazzjoni tagħhom, kif ukoll l-impressjoni li għandu s-suq ta’ din, jikkostitwixxu wkoll fatturi determinanti: — IFP u Axens jippreżentaw ruħhom lis-suq bħala entità ekonomika waħda “IFP/Axens”. Is-sit elettroniku ta’ Axens isemmi partikolarment li “għal kważi dawn l-aħħar ħamsin sena l-kumpanija ilha tistrieħ fuq is-suċċess tar-R&D u dak industrijali” (59). Barra minn dan, ir-reklami ta’ Axens għat-teknoloġija tagħha jirreferu għall-istabbiliment pubbliku IFP. Barra minn hekk, l-impjegati ta’ Axens u tal-istabbiliment pubbliku IFP kultant iżuru flimkien il-kumpaniji liċenzjati tagħhom. — L-istampa industrijali tagħti eżempju tal-perċezzjoni tas-suq ta’ “IFP/Axens” bħala entità ekonomika waħda. Il-kumpanija UOP Limited partikolarment tgħaqqad estratti mill-gazzetti li jirreferu għall-attivitajiet ta’ “IFP/Axens” fil-qasam tal-liċenzji tat-teknoloġiji tal-produzzjoni, jew li jirreferu, b'mod alternattiv, għall-provvista mill-istabbiliment pubbliku IFP ta’ tali liċenzji permezz tal-intermedjarju tas-sussidjarja tiegħu Axens. Barra minn hekk, il-kumpanija UOP Limited tat eżempji minn artikli jew minn preżentazzjonijiet fejn l-impjegati ta’ Axens taw x'wieħed jifhem li l-istabbiliment pubbliku IFP jara lil Axens bħala li tinkludi “l-attivitajiet kollha rispettivi tal-qasam industtrijali u tal-prokataliżi.”

6.1.2 IL-VANTAĠĠI MOGĦTIJA MILL-ISTTUT TA’ IPIK

(71) Il-kumpanija UOP Limited tindika li l-fatt li Axens tidher kemm lill-fornituri kemm lill-klijenti tagħha bħala li tiddisponi minn riżorsi bla limitu tal-Istat biex tiffinanzja l-attivitajiet tagħha jagħtiha vantaġġ konsiderevoli fis-suq. Anke jekk din hija biss perċezzjoni tas-suq, dan l-element jikseb aktar importanza f'kuntest ekonomiku globali ta’ kriżi ekonomika.

(72) F'dak li jikkonċerna l-klijenti, il-garanziji li toffri l-entità “IFP/Axens” ikollhom importanza partikolari f'suq fejn il-klijenti jqisu l-konsiderazzjonijiet ekonomiċi fuq tul ta’ żmien qabel ma jagħżlu xi teknoloġija. Jekk wieħed jibda bl-eżempju ta’ “komposti aromatiċi”, il-kumpanija UOP Limited tispjega, sostanzjalment, li qabel l-implimentazzjoni ta’ tali teknoloġiji, il-klijenti għandhom jippermettu investimenti tassew kbar fid-disinn u l-kostruzzjoni tal-infrastutturi tal-produzzjoni, li jeħtieġu diversi snin ta’ xogħol. Issa, is-suċċess ta’ dawn il-kumplessi industrijali jkun marbut mar-rendiment tat-teknoloġiji użati, u ġeneralment il-klijenti jitolbu li dawn ikunu garantiti (60) mill-bejjiegħ tal-proċessi. Fl-ipoteżi li l-livell tar-rendiment meħtieġ ma jintlaħaqx, huma ma jaħsbuhiex darbtejn biex jimpenjaw ir-responsabbiltà taċ-ċessjonarju u biex jesiġu r-rispett tal-obbligi stretti fil-qasam tal-irkupru. Is-solvenza fuq tul ta’ żmien taċ-ċessjonarju għaldaqstant tkun element importanti fl-għażla tax-xerrejja, mhux biss għar-rispett tal-obbligi kuntrattwali, imma wkoll għall-perspettivi offruti fil-qasam tar-R&D, garanziji ta’ titjib futur fir-rendiment tal-proċess mixtri. L-entità “IFP/Axens”, li għas-suq tidher bħala dipendenti mill-Istat, għalhekk ikollha vantaġġ meta mqabbla mal-kompetituri tagħha, għax ix-xerrejja ma jkollhom l-ebda raġuni partikolari li jiddubitaw li din ser tibqa' teżisti għal żmien twil.

(73) F'dak li jikkonċerna lill-fornituri, il-kumpanija UOP Limited tqis li jistgħu jingħataw termini preferenzjali lill-entità “IFP/Axens” meta mqabbla mal-kompetituri tagħha; għal dan, hi tirreferi għall-kuntratti ffirmati b'mod konġunt minn IFP u minn Axens imsemmija fid-Deċiżjoni tal-ftuħ.

(74) F'dak li jikkonċerna s-swieq finanzjarji, il-kumpanija UOP Limited tqis li l-entità “IFP/Axens” tibbenefika minn kundizzjonijiet u minn rati ta’ interess preferenzjali fis-swieq finanzjarji, b'kunsiderazzjoni tar-rwol ta’ garanti fl-aħħar lok li jkollu l-Istat. Barra minn hekk, f'kuntest ta’ kriżi finanzjarja, il-preżenza tal-Istat, u s-sikurezza li din tirrapreżenta għall-investituri, tippermetti li jiġu attirati fondi privati f'kuntest ta’ nuqqas ta’ likwidità. L-impriżi kompetituri ma jistgħux jaċċedu għal finanzjamenti simili, jew jistgħu jiksbuhom biss f'kundizzjonijiet ekonomiċi anqas attraenti. Skont il-kumpanija UOP Limited, l-effetti tal-kriżi ekonomika u finanzjarja komplew saħħu l-potenzjal ta’ tfixkil tal-kompetizzjoni tal-miżura.

(75) Fl-ittra tagħha tat-23 ta’ Jannar 2009, il-kumpanija UOP Limited tirreferi għall-osservazzjonijiet preċedenti kif ukoll għal dawk mibgħuta fil-qafas tal-proċedura dwar id-Deċiżjoni C 51/2005 imsemmija qabel. Din tqis li din l-informazzjoni tipprovdi biżżejjed elementi li juru l-importanza tas-solvenza tal-ko-kontraenti fis-suq konċernat tal-liċnezji tal-proċessi. Din issostni l-argument skont liema l-klijenti tal-entità “IFP/Axens” jissoponu li qiegħdin f'relazzjoni kummerċjali ma’ organizzazzjoni tal-Istat li l-vijabbiltà tagħha fuq terminu twil ma tippreżenta l-ebda riskju. Fl-aħħarnett, il-kumpanija UOP Limited tistieden lill-Kummissjoni biex tanalizza l-ftehimiet bejn Axens u l-klijenti tagħha, u tindika li hija konvinta li dawn ma jinkludu l-ebda stipulazzjoni li tista' tillimita r-responsabbiltà fil-livell ta’ Axens.

6.2 KUMMENTI TAL-AWTORITAJIET FRANĊIŻI DWAR L-OSSERVAZZJONJIET TAL-KUMPANIJA UOP LIMITED

(76) Fl-ittra tagħhom tat-22 ta’ Ġunju 2009, l-awtoritajiet Franċiżi jqisu li l-osservazzjonijiet tal-kumpanija UOP Limited huma “bbażati fuq dikjarazzjonijiet żbaljati, jew kompletament foloz, u li fi kwalunkwe każ ma jistrieħu fuq l-ebda element konkret biex juru l-eżistenza ta’ għajnuna mill-Istat fl-istabbiliment pubbliku IFP jew f'Axens”.

(77) Essenzjalment, l-awtoritajiet Franċiżi jinnegaw kull pertinenza tal-allegazzjoni ppreżentata skont liema “IFP/Axens” hija perċepita fis-suq bħala entità pubblika li tibbenefika minn vantaġġi fil-konfromt tal-klijenti, tal-fornituri u tas-swieq finanzjarji, u jirrifjutaw id-dikjarazzjoni skont liema din l-entità “IFP/Axens” tikkostitwixxi organizzazzjoni tal-Istat li m'għandha l-ebda inkwiet ta’ sostenibbiltà fuq tul ta’ żmien.

(78) L-awtoritajiet Franċiżi jiżviluppaw żewġ argumenti: — fl-ewwel lok, l-entità “IFP/Axens” mhix organizzazzjoni tal-Istat li għandha riżorsi bla limitu; barra minn dan xejn ma jipprova li din l-entità hi perċepita bħala tali fis-suq (6.2.1). — fit-tieni lok, l-istatut ta’ IPIK tal-istabbiliment pubbliku IFP ma jagħti l-ebda vantaġġ lil Axens fis-suq (6.2.2).

6.2.1 L-“IFP/AXENS” MHIX ORGANIZZAZZJONI TAL-ISTAT LI TIDDISPONI MINN RIŻORSI BLA LIMITU

(79) Skont l-awtoritajiet Franċiżi, għall-kuntrarju ta’ dak li tiddikjara l-kumpanija UOP Limited, il-fornituri u l-klijenti tal-entità “IFP/Axens” ma jipperċepux lil din l-impriża bħala “organizzazzjoni tal-Istat” li tibbenefika minn riżorsi bla limitu.

(80) Fl-ewwel lok, l-awtoritajiet Franċiżi jirreferu għall-analiżi ġuridika li huma bagħtu lill-Kummissjoni, kif ukoll għall-osservazzjonijiet preċedenti tagħhom li juru, fil-fehma tagħhom, li l-istatut ta’ IPIK tal-istabbiliment pubbliku IFP ma jagħħti l-ebda tip ta’ garanzija mill-Istat.

(81) Fit-tieni lok, l-awtoritajiet Franċiżi jinnutaw li l-kumpanija UOP Limited teċċepixxi “twemmin allegat f'garanzija bla limitu mill-Istat favur IFP/Axens”, li ma teżistix fil-liġi, u li ma tkunx biżżejjed, waħedha, biex turi l-eżistenza ta’ għajnuna mill-Istat.

(82) Fit-tielet lok, anke jekk l-istabbiliment pubbliku IFP jibbenefika minn garanzija pubblika – dak li jikkuntestaw l-awtoritajiet Franċiżi – ikun żbaljat li wieħed iqis li tali garanzija tiġi estiża awtomatikament għas-sussidjarji tal-istabbiliment pubbliku IFP minħabba li dan tal-aħħar u s-sussidjarji tiegħu jiffurmaw grupp ekonomiku skont il-liġi tal-kompetizzjoni. Fil-fatt, skont Franza, bħala entitajiet irregolati bil-liġi privata, soġġetti għal-liġi tal-kumpaniji, is-sussidjarji tal-istabbiliment pubbliku IFP, u partikolarment Axens, mhumiex koperti minn tali garanzija, billi l-prinċipju tal-awtonomija tas-sussidjarji jopponi, partikolarment, it-teorija proposta mill-kumpanija UOP Limited ta’ “l-estensjoni awtomatika” tal-garanziji fi ħdan grupp. L-idea ta’ grupp, li jista' jkollu sens fil-Liġi tal-kompetizzjoni, ma tiġix rikonoxxuta mil-Liġi tal-kumpaniji, u l-għotja ta’ garanziji fi ħdan grupp għalhekk ikun sottomess għal kundizzjonijiet stretti fil-forma u s-sustanza. Dan hu partikolarment il-każ għall-istabbiliment pubbliku IFP, li jipprevedi awtorizzazzjoni mill-Kunsill tal-amministrazzjoni skont l-Artikolu 7 tal-istatut tiegħu. Barra minn dan, l-awtoritajiet Franċiżi jqisu li l-Kummissjoni diġà nnutat dan il-punt, minħabba li hi kienet għarfet “li l-istatut ġuridiku ta’ la Banque Postale (persuna ġuridika rregolata bil-Liġi privata) kien biżżejjed, fih innifsu, biex jeskludi kull garanzija bla limitu fil-livell ta’ la Banque Postale (61)”.

6.2.2 AXENS MA TIBBENEFIKA MILL-EBDA VANTAĠĠ FIS-SUQ MINĦABBA L-ISTATUT TA’ IPIK TAL-ISTABBILIMENT PUBBLIKU IFP

(83) L-awtoritajiet Franċiżi jqisu li l-argument imressaq mill-kumpanija UOP Limited, skont liema s-suq jaqsam it-twemmin li l-entità “IFP/Axens” hija organizzazzjoni tal-Istat b'riżorsi bla limitu u tgawdi minn vantaġġi kemm fir-rigward tal-klijenti kif ukoll tal-fornituri u l-kredituri, ma jistrieħ “fuq l-ebda element serju”, u barra huwa “invalidat mingħajr dubju mill-fatti”.

(84) L-awtoritajiet Franċiżi ppreżentaw nota ta’ servizz mid-Direttorat tal-Kwistjonijiet Ġuridiċi u tal-Ftehimiet (AJA) ta’ Axens, bit-titolu “Prinċipji ġuridiċi ta’ sikurezza ta’ Axens” (62) li tispeċifika r-relazzjonijiet li għandhom l-istabbiliment pubbliku IFP u Axens. Dawn ir-relazzjonijiet huma rregolati b'mod espliċitu mir-regola ġenerali skont liema Axens ma titlobx garanzija lill-kumpanija prinċipali tagħha, u dan, għal kwalunkwe raġuni. L-awtoritajiet Franċiżi speċifikaw li l-ebda deroga ma tkun possibbli f'dak li jikkonċerna din ir-regola ta’ nuqqas ta’ garanzija. Dan il-prinċipju jissemma wkoll in extenso fid-dokument, fit-termini li ġejjin: “L-IFP ma jiggarantixxix l-azzjonijiet jew in-nuqqasijiet ta’ Axens”. L-awtoritajiet Franċiżi speċifikaw li din ir-regola tapplika għal kull kuntratt jew proġett li Axens tista' tikkonkludi jew twettaq ma’ klijenti, ma’ fornituri u fis-swieq finanzjarji.

6.2.2.1 Dwar ir-relazzjonijiet bejn Axens u l-klijenti tagħha

(85) Skont Franza, il-kumpanija UOP Limited targumenta mingħajr l-ebda ġustifikazzjoni dwar l-importanza tal-garanzija pubblika fis-sitwazzjoni finanzjarja fuq tul ta'żmien ta’ Axens, partikoalrment fir-rigward tal-garanziji kuntrattwali u l-obbligi tal-manutenzjoni li s-soltu huma stabbiliti fil-ftehim tal-liċenzja (63), fl-istess mod li ma tiġġustifikax ir-raġunijiet għaliex hi “persważa li l-Kummissjoni mhi se ssib l-ebda dispożizzjoni ta’ limitazzjoni ta’ responsabbiltà fil-livell ta’ Axens”.

(86) Fuq dawn il-punti, l-awtoritajiet Franċiżi speċifikaw li r-regola deskritta fil-Punt 84 (skont liema s-sussidjarja ma tifformola l-ebda talba ta’ garanzija mill-kumpanija prinċipali) tapplika wkoll għal kull garanzija li Axens tista' tinnegozja jew tikkonkludi ma’ klijent. L-awtoritajiet Franċiżi wrew l-argument tagħhom bl-eżempju tal-“komposti aromatiċi” imsemmi mill-kumpanija UOP Limited fil-kummenti tagħha. L-awtoritajiet Franċiżi speċifikaw li bħala regola ġenerali, Axens tagħżel li tillimita r-responsabbiltà tagħha sa ċertu proporzjon mid-dħul […] (*). Din il-politika ta’ limitazzjoni tal-garanziji, li tikkostitwixxi wieħed mill-Prinċipji ta’ Sikurezza Ġuridika ta’ Axens, bħala konsegwenza tiddistingwi ruħha sew mill-użanzi tal-impriżi l-oħra li huma attivi f'dan il-qasam, li għandhom drawwa, skont l-awtoritajiet Franċiżi, li f'ċerti każi jagħtu garanziji bla limitu.

(87) Fl-aħħarnett, l-awtoritajiet Frandeċiżi jfakkru li l-obbligi fil-qasam ta’ manutenzjoni/tat-tiswija applikabbli f'każ ta’ xi inċident ma jimpenjawx il-kopertura tal-istabbiliment pubbliku IFP: (a) f'każ ta’ falliment ta’ Axens, il-kapaċità offruta mill-assiguraturi bħala responsabbiltà ċivili permezz ta’ linji differenti ta’ assigurazzjoni għall-programm globali taħgha tkun tassew superjuri għal-limiti tar-responsabbiltà ta’ Axens miftiehma permezz ta’ kuntratt mal-kumpaniji liċenzjati tagħha; (b) il-kapaċità ta’ mobilizzazzjoni immedjata jew rapida tar-riżorsi ta’ Axens, partikolarment permezz tad-dejn dgħajjef tagħha, hija wkoll tassew importanti; (c) il-ftehimiet bejn l-istabbiliment pubbliku IFP u Axens jillimitaw espressament ir-responsabbiltàtal-istabbiliment pubbliku IFP f'każ ta’ falliment li jinqala' għand kumpanija liċenzjata ta’ Axens sa ammonti neċessarjament limitati minħabba li huma relatati mal-ħlas li jirċievi l-istabbiliment pubbliku IFP; (d) l-assiguratur b'responsabbiltà ċivili ta’ Axens jirrinunċja b'mod espliċitu għal kull rikors kontra l-istabbiliment pubbliku IFP, għal kwalunkwe raġuni.

(88) L-awtoritajiet Franċiżi b'hekk jikkonkludu li d-dikjarazzjonijiet tal-kumpanija UOP Limited dwar l-eżistenza ta’ vantaġġi allegati li Axens tikseb fis-suq tal-liċenzji tal-proċessi mhumiex validi, partikolarment safejn Axens konsistentement segwiet politika ta’ limitazzjoni tal-garanziji bħala responsabbiltà mogħtija lill-klijenti tagħha.

(89) Fl-ittra tagħhom tat-8 ta’ Settembru 2009, l-awtoritajiet Franċiżi speċifikaw li l-limitazzjoni ta’ responsabbiltà fir-rigward tal-klijenti hija stabbilita kemm fil-konvenzjoni tal-liċenzja ta’ qafas (64), kif ukoll fil-konvenzjoni ta’ liċenzja ta’ prodotti (65) konklużi bejn l-istabbiliment pubbliku IFP u Axens li daħlu fis-seħħ fl-1 ta’ Jannar 2001. Dawn iż-żewġ kuntratti jistabbilixxu li jekk Axens tista' tipprova li l-oriġini tal-falliment tagħha tinsab fis-servizzi pprovduti mill-istabbiliment pubbliku IFP, ir-responsabbiltà finanzjarja ta’ dan tal-aħħar tkun illimitata għal perċentwali (66) tas-somom li effettivament jaqla' l-istabbiliment pubbliku IFP bħala dħul pro rata għall-operazzjoni ta’ bejgħ li tiġġenera pretensjoni (liċenzja ta’ prodotti), u għall-unità li għandha sottoliċenzja jew għall-operazzjoni ta’ bejgħ li ssir fil-qafas ta’ sottoliċenzja li tiġġenera pretensjoni (liċenzja ta’ qafas). Fi kliem ieħor, ir-responsabbiltà tal-istabbiliment pubbliku IFP qatt ma jista' jaqbeż il-100 % tal-ammonti rċevuti. Barra minn hekk, il-liċenzja ta’ qafas tistipula li Axens tagħmel il-kummerċ tagħha permezz ta’ garanziji finanzjarji mogħtija lil kumpaniji sottoliċenzjati fil-qasam ta’ rendiment tekniku tal-proċessi. L-istabbiliment pubbliku IFP għalhekk mhux marbut bil-garanziji tekniċi mogħtija minn Axens lill-klijenti tagħha.

(90) Barra minn dan, jaqbel li jiġi speċifikat li l-kuntratti tal-liċenzja bejn Axens u l-klijenti tagħha jistabbilixxu, b'mod simetriku, li r-responsabbiltà finanzjarja ta’ Axens ġeneralment hija llimitata għal […] (*) % tar-royalties imħallsa għal kull unità li tkun soġġetta għal pretensjoni. Ir-responsabbiltà tal-istabbiliment pubbliku IFP hija totalment indipendenti minn dik ta’ 'Axens, minħabba li, għal raġunijiet kummerċjali, il-garanzija mogħtija minn din tal-aħħar lill-klijent tagħha hija akbar minn dik mogħtija lilha mill-istabbiliment pubbliku IFP. L-istess prinċipju huwa applikat għal kull liċenzja li l-istabbiliment pubbliku IFP jagħti lil partijiet terzi oħra minbarra s-sussidjarji tiegħu.

(91) Fl-aħħarnett, l-awtortiajiet Franċiżi żiedu li l-istabbiliment pubbliku IFP għandu l-prinċipju li jillimita r-responsabbiltà tiegħu fir-rigward tal-klijenti tiegħu (sussidjarji jew barra mill-grupp) meta jwettaq servizzi f'isem dawn tal-aħħar (studji, riċerki skont talba, testijiet eċċ.). Ir-responsabbiltà ammessa mill-istabbiliment pubbliku IFP tikkonsisti għalhekk f'impenn sabiex jitranġaw ix-xogħlijiet imwettqa, filwaqt li fil-livell finanzjarju l-prinċipju huwa li r-responsabbiltà hija llimitata għal […] (*) % tar-remunerazzjoni li fil-fatt iddaħħal, b'limitu li jista' eventwalment jitla' għal […] (*) % skont il-każ. B'hekk, jekk il-klijent iqis li x-xogħol imwettaq mill-istabbiliment pubbliku IFP huwa difettuż, dan tal-aħħar fl-ebda każ ma jista' jobbliga li jerġgħu jsiru x-xogħlijiet b'mod indefinit.

6.2.2.2 Dwar ir-relazzjonijiet bejn Axens u l-fornituri tagħha u dwar il-kundizzjonijiet ta’ finanzjament taħgha fis-swieq finanzjarji

(92) L-awtoritajiet Franċiżi jiċħdu kull pertinenza tad-dikjarazzjoni tal-kumpanija UOP Limited skont liema t-twemmin allegat tal-eżistenza ta’ riżorsi finanzjarji bla limitu għall-benefiċċju ta’ Axens jagħtuha kundizzjonijiet preferenzjali kemm min-naħa tal-fornituri u kemm mis-swieq finanzjarji. Skont Franza, il-kumpanija UOP Limited ma tat l-ebda prova bħala bażi għal din l-allegazzjoni

(93) L-awtoritajiet Franċiżi jqisu li r-regola deskritta fil-Punt 84, skont liema s-sussidjarja ma tippreżenta l-ebda talba ta’ garanzija lill-kumpanija prinċipali, hija biżżejjed biex ittellef il-validità tal-ipoteżi ppreżentata mill-kumpanija UOP Limited.

(94) Barra minn dan, fir-rigward tal-kundizzjonijiet ta’ self ta’ Axens, bħal Beicip-Franlab u Prosernat, fis-swieq finanzjarji, l-awtoritajiet Franċiżi jfakkru li huma lesti li jimpenjaw ruħhom mal-Kummissjoni li jtniżżel, bil-miktub, f'kull kuntratt ta’ finanzjament, ma’ kull operazzjoni, li “skont il-liġi Franċiża (partikolarment il-bżonn ta’ awtorizzazzjoni leġiżlattiva speċifika għal kull garanzija), din l-operazzjoni ta’ finanzjament ma tibbenefika mill-ebda garanzija, tkun xi tkun in-natura tagħha, diretta jew indiretta min-naħa tal-Istat” (67).

7 VALUTAZZJONI

7.1 L-EŻISTENZA TA’ GĦAJNUNA MILL-ISTAT SKONT L-ARTIKOLU 107 (1) TFUE

(95) L-Artikolu 107 (1) TFUE jistipula: “Ħlief jekk ma jkunx provdut xort'oħra fit-Trattat, kull għajnuna mogħtija minn Stat jew permezz ta’ riżorsi tal-Istat fi kwalunkwe forma li twassal għal distorsjoni jew thedded li twassal għal distorsjoni tal-kompetizzjoni billi tiffavorixxi ċerti impriżi jew il-produzzjoni ta’ ċerta merkanzija għandha, sa fejn tolqot l-kummerċ bejn Stati Membri, tkun inkompatibbli mas-suq komuni”.

(96) F'dan il-każ, biex tkun stabbilita l-eżistenza ta’ għajnuna mill-Istat, l-ewwelnett jaqbel li jkun verifikat jekk il-miżura li tikkonsisti fl-għotja tal-istatut ta’ IPIK minn Franza lill-istabbiliment pubbliku IFP fis-7 ta’ Lulju 2006 tikkostitwix riżorsi tal-Istat (7.1.1) biex tingħata garanzija pubblika bla limitu li tkopri attivitajiet ekonomiċi (7.1.2). Filwaqt li l-firxa tal-kopertura mill-garanzija mill-Istat u n-natura tal-attivitajiet koperti jippermettu li jiġi definit l-ambitu ta’ din id-deċiżjoni (7.1.3), wara jrid ikun eżaminat jekk il-miżura in kwistjoni tipprovdix vantaġġ selettiv lill-grupp IFP (7.1.4) li jista' jaffettwa l-iskambji bejn l-Istati Membri (7.1.5).

7.1.1 RIKORS GĦAL RIŻORSI TAL-ISTAT FORMA TA’ GARANZIJA BLA LIMITU

(97) B'kunsiderazzjoni għall-istruttura partikolari tal-grupp ekonomiku skont il-liġi tal-kompetizzjoni, jeħtieġ li jkun meqjus l-impatt potenzjali tal-garanzija bla limitu mill-Istat li tirriżulta mill-istatut ta’ IPIK tal-istabbiliment pubbliku IFP fuq l-entitajiet kollha tal-grupp IFP, jiġifieri kemm fuq l-istabbiliment pubbliku nnifsu u kemm fuq is-sussidjarji tiegħu, billi wieħed jipproċedi f'żewġ fażijiet: — f'dak li jikkonċerna l-istabbiliment pubbliku IFP, l-impatt tal-garanzija bla limitu jiġi direttament mill-istatut ta’ IPIK: fil-fatt, l-istabbiliment pubbliku IFP, bħala persuna ġuridika rregolata bil-liġi pubblika, mhux soġġett għal-liġi komuni fil-qasam tar-ristrutturar u tal-likwidazzjoni ġudizzjarji ta’ impriżi f'diffikultà. B'kunsiderazzjoni ta’ dan il-punt partikolari, il-kumpanija possedenti tal-grupp IFP tista' teżerċita direttament l-attivitajiet ekonomiċi tagħha f'kundizzjonijiet aktar vantaġġużi minn ta’ atturi oħra fis-suq li ma jibbenefikawx minn protezzjoni simili (7.1.1.1). — f'dak li jikkonċerna l-attivitajiet imwettqa direttament mis-sussidjarji rregolati bil-liġi privata tal-grupp IFP, li huma nfishom huma sottomessi kompletament għal-liġi komuni fil-qasam ta’ falliment, pretensjoni diretta kontra l-istabbiliment pubbliku, u l-ewwel kontra l-Istat, tidher impossibbli. Għaldaqstant, fl-ipoteżi ta’ nuqqas ta’ assi ta’ sussidjarja, jaqbel li jiġi analizzat jekk il-kredituri ta’ Axens, Prosernat u Beicip-Franlab jistgħux jibbenefikaw minn mekkaniżmu indirett fuq il-bażi ta’ responsabbiltà eventwali tal-kumpanija possedenti minħabba s-sussidjarji tagħha, ekwivalenti għal mekkaniżmu ta’ garanzija (7.1.1.2).

7.1.1.1 Kopertura tal-istabbiliment pubbliku IFP minn garanzija bla limitu mill-Istat mogħtija mill-Istatut ta’ IPIK tiegħu

(98) Fid-Deċiżjoni C 56/2007 imsemmija qabel, il-Kummissjoni kkonkludiet (68) li l-dettalji intrinsiċi tal-istatut tal-istabbiliment pubbliku La Poste (69) u partikolarment l-eżistenza ta’ garanzija fuq ir-rimborż tad-djun individwali u fuq iż-żamma tal-eżistenza u/jew tal-obbligi ta’ La Poste, jimplikaw li l-Istat għandu rwol ta’ garanti fl-aħħar lok fuq l-attivitajiet ekonomiċi mwettqa mill-istabbiliment pubbliku.

(99) f'dan il-każ, il-Kummissjoni tqis li l-argumenti użati fid-Deċiżjoni C 56/2007 imsemmija qabel, essenzjalment, jistgħu jiġu trasposti għall-istatut ta’ IPIK tal-istabbiliment pubbliku IFP u li dan tal-aħħar jibbenefika wkoll minn sitwazzjoni ġuridika partikolari, kemm f'dak li jikkonċerna r-rimborż tal-kredituri tiegħu, kif ukoll biex iżomm l-eżistena tiegħu f'każ ta’ insolvenza. Ukoll, għall-ħtiġijiet ta’ din l-analiżi, il-Kummissjoni tirreferi għall-argumenti żviluppati fil-parti 4.1 (“Kwalifikazzjoni tal-għajnuna”) tad-Deċiżjoni C 56/2007 imsemmija qabel.

A. Garanzija fuq ir-rimborż tad-djun individwali

(100) L-ewwelnett jaqbel li jiġi vverifikat l-argument tal-awtoritajiet Franċiżi skont liema l-eżistenza ta’ garanzija mill-Istat favur l-IPIKs hija eskluża mil-leġiżlazzjoni jew mill-ġurisprudenza (a), qabel ma jintwera li, fl-ipoteżi fejn l-istabbiliment pubbliku IFP ikun issospenda l-pagamenti, il-kredituri tiegħu jibbenefikaw minn proċedura aktar favorevoli mill-kredituri tal-impriżi rregolati bil-liġi komuni.

a) Rifjut tal-argumenti tal-awtoritajiet Franċiżi

(101) Kuntrarju għal dak li jsostnu l-awtoritajiet Franċiżi, il-Kummissjoni qed tikkonkludi li l-liġi Franċiża taċċetta l-eżistenza ta’ garanziji impliċiti u bmod aktar partikolari l-eżistenza ta’ garanzija mill-Istat minħabba l-istatut ta’ stabbiliment pubbliku. Il-Kummissjoni tirrifjuta l-argumenti tal-awtoritajiet Franċiżi għar-raġunijiet li ġejjin.

(102) L-ewwel, il-Kummissjoni tirreferi għall-Punti 120 u 121 tad-Deċiżjoni C 56/2007 imsemmija qane;, mutatis mutandis, fejn l-awtoritajiet Franċiżi jiddikjaraw li l-ebda dokument jew deċiżjoni ma jistabbilixxu l-prinċipju li l-Istat jiggarantixxi d-djun tal-IPIKs. Għall-kuntrarju, il-Kummissjoni tqis li, jekk huwa veru li ma jeżisti l-ebda dokument jew deċiżjoni li jikkonfermaw jew li jeskludu l-eżistenza ta’ garanzija espliċita mill-Istat favur l-IPIKs, dan in-nuqqas ma jippermettix l-esklużjoni ta’ garanzija impliċita.

(103) It-tieni, il-Kummissjoni tirreferi għall-Punti 122 sa 124 tad-Deċiżjoni C 56/2007 imsemmija qabel, mutatis mutandis, fejn l-awtoritajiet Franċiżi jqisu li teżisti ġurisprudenza għan-nuqqas ta’ garanziji, partikolarment, id-Digriet Société de l'hôtel d'Albe (70) u d-Digrieti Campoloro (71). F'dak li jikkonċerna l-ewwel każ, kif enfasizza l-espert tal-Kummissjoni fil-każ tal-posta, id-Digriet Société de l'hôtel d'Albe ma jikkonċernax is-sitwazzjoni preċiża li fiha l-garanzija tista' tintuża (72). Fir-rigward tat-tieni każ (73), il-Kummissjoni tqis, għall-kuntrarju li dan juri li s-sistema ta’ responsabbiltà tal-Istat fl-implimentazzjoni tal-proċedura tal-irkupru tad-djun tal-istabbilimenti pubbliċi tippreżenta l-karatteristiċi kollha ta’ mekkaniżmu ta’ garanzija.

(104) It-tielet, il-Kummissjoni tqis li l-argument imressaq mill-awtoritajiet Franċiżi fil-każ tal-posta, skont liema d-djun kuntrattati mill-IPIKs mid-dħul fis-seħħ tal-LOLF, fl-1 ta’ Jannar 2005, ma setgħux jibbenefikaw minn garanzija impliċita, ma jistax ireġġi: (a) Il-Kummissjoni tenfasizza li l-bidla fl-istatut tal-istabbiliment pubbliku IFP saret fis-7 ta’ Lulju 2006, jiġifieri wara d-dħul fis-seħħ tal-LOLF. F'kundizzjonijiet bħal dawn, mhux meħtieġ li jiġu eżaminati l-argumenti mressqa mill-espert tal-awtoritajiet Franċiżi fil-każ tal-posta għal djun possibbli kuntrattati qabel l-1 ta’ Jannar 2005, u dan, anke jekk l-awtoritajiet Franċiżi jirreferu għalih mutatis mutandis fl-osservazzjonijiet tagħhom. Fil-fatt, id-djun kuntrattati mill-istabbiliment pubbliku IFP qabel l-1 ta’ Jannar 2005, saru minn stabbiliment professjonali skont l-Att imsejjaħ Liġi Nru 43-612 tas-17 ta’ Novembru 1943 dwar il-ġestjoni tal-interessi professjonali (u għalhekk minn persuna ġuridika rregolata bil-liġi privata), u għalhekk ma setgħux ikunu koperti, fil-ħin tar-reġistrazzjoni tagħhom (74), mill-garanzija bla limitu mogħtija mill-istatut ta’ IPIK. (b) Il-Kummissjoni madankollu tinnota, hemm kif jirrimarka l-espert tagħha fil-każ postali, u kif hi diġà spjegat fil-Punt 130 tad-Deċiżjoni C 56/2007 imsemmija qabel, li hi tirreferi għaliha mutatis mutandis, li l-ambitu tal-obbligu li jiġu inklużi f'Liġi tal-Finanzi -l-garanziji mill-Istat huwa limitat biss għall-“għoti” ta’ tali garanziji; li għalhekk il-fatt li tingħata garanzija jkopri l-każijiet li fihom permezz ta’ wirja espliċita ta’ rieda, l-Istat jiddeċiedi li jagħti l-garanzija tiegħu lil xi korp jew lil operazzjoni; li l-ambitu tal-obbligu li jiġu rreġistrati l-garanziji fil-Liġi tal-Finanzi ma jkoprix allura l-garanziji li jirriżultaw minn statut jew minn obbligu ġudizzjarju, ikkaratterizzati min-natura impliċita u awtomatika tagħhom; li din it-tieni kategorija ma tirriżultax minn deċiżjoni tal-Istat iżda mill-fatt li l-Istat jinsab f'qafas legali eżistenti li l-garanzija tiegħu hija biss effett (75). (c) Il-Kummissjoni tikkonkludi, hekk kif kienet għamlet fil-Punt 131 tad-Deċiżjoni C 56/2007, li hi tirreferi għalih mutatis mutandis, li l-argument tal-awtoritajiet Franċiżi bbażat fuq il-LOLF mhuwiex konvinċenti, billi l-fatt li l-ebda Liġi tal-Finanzi ma tispeċifika li l-Istat joffri l-garanzija tiegħu lill-istabbiliment pubbliku IFP minħabba l-istatut tiegħu ma jeskludix l-eżistenza ta’ garanzija impliċita'; li fi kwalunkwe każ, il-Kummissjoni mhijiex marbuta mill-kwalifika tal-liġi Franċiża tal-miżura bħala garanzija, lanqas mill-fatt li din hija garanzija li taqa' taħt il-LOLF; li hija rilevanti biss il-kwalifika ta’ din il-miżura skont il-liġi tal-Unjoni Ewropea; li din tal-aħħar tirrikonoxxi l-eżistenza ta’ garanzija impliċita meta Stat Membru jkun legalment marbut li jħallas lura d-dejn ta’ persuna oħra f'każ li din tal-aħħar tfalli (76).

(105) Ir-raba, il-Kummissjoni tirrifjuta l-argument tal-awtoritajiet Franċiżi skont liema, f'każ tal-eżistenza ta’ garanzija mill-Istat favur IPIK, kull twaqqif ta’ IPIK ġdid (inkluż permezz ta’ bidla fl-istatut) jeħtieġ l-implimentazzjoni ta’ miżuri ta’ garanziji li jippriżervaw id-drittijiet tal-kredituri li jkunu nħolqu qabel din il-bidla, u l-oppost ta’ dan (modus tollens), skont liema, billi qatt ma ġie implimentat tali mekkaniżmu (77), ma teżisti l-ebda garanzija favur l-istabbiliment pubbliku IFP: (a) Hekk kif indika l-espert tal-Kummissjoni fil-każ tal-posta, u hekk kif inhu mfakkar fil-Punt 133 tad-Deċiżjoni C 56/2007 imsemmija qabel, li tirreferi għalih mutatis mutandis, il-Kummissjoni tqis li tali dikjarazzjoni tirriżulta minn interpretazzjoni wiesgħa wisq tal-protezzjoni kostituzzjonali tal-Liġi tal-proprjetà. (b) Il-Kummissjoni trid tispeċifika, kif diġà għamlet fil-Punt 134 tad-Deċiżjoni C 56/2007 imsemmija qabel, li tirreferi għalih mutatis mutandis, li l-Liġi tal-proprjetà ma titlobx anqas li tiġi stabbilita miżura speċifika sabiex tiggarantixxi d-drittijiet tal-kredituri meta l-IPIK tinbidel f'kumpanija soġġetta għall-proċeduri ta’ ristrutturar u ta’ likwidazzjoni ġudizzjarji, u li n-nuqqas ta’ tali miżuri ma jikkostitwixxix prova tan-nuqqas ta’ eżistenza ta’ garanzija impliċita. (c) Il-Kummissjoni żżid, kif inhu mfisser fil-Punti 135 u 136 tad-Deċiżjoni C 56/2007 imsemmija qabel, li tirreferi għalihom mutatis mutandis, li l-fatt li l-awtoritajiet Franċiżi ddeċidew li jagħtu garanzija espliċita lil La Poste (78) meta din kisbet statut simili għal dak ta’ IPIK fl-1990 ma jurix li ma kienetx teżisti diġà garanzija impliċita favur tagħha.

(106) Fl-aħħarnett, il-Kummissjoni tirreferi għall-parti ta’ din id-Deċiżjoni dwar l-impenn tar-responsabbiltà tal-Istat, kif ukoll għall-parti 4.1.1 A b) 3) tad-Deċiżjoni C 56/2007 imsemmija qabel għal dak li jikkonċerna l-artiklu tas-Sur Labetoulle ċitat mill-awtoritajiet Franċiżi (79), kif ukoll l-analiżi tiegħu tal-ġurisprudenza Campoloro (80).

(107) Kuntrarju għal dak li jsostnu l-awtoritajiet Franċiżi – skont huma garanzija bħal din hi eskluża mid-dokumenti – il-Kummissjoni tinnota li l-eżistenza ta’ garanziji impliċiti marbuta mal-istatut ta’ stabbiliment pubbliku hija kkonfermata minn nota mill-Conseil d'État maħruġa fl-1995 fil-każ ta’ Crédit Lyonnais, li jibbaża l-eżistenza ta’ garanzija impliċita mill-Istat biss fuq in-natura ta’ stabbiliment pubbliku tal-entità (81).

(108) Kif spjegat fil-Punti 142 sa 145 tad-Deċiżjoni C 56/2007 imsemmija qabel, li tirreferi għalihom mutatis mutandis, il-Kummissjoni ma taqsamx l-interpretazzjoni tal-awtoritajiet Franċiżi, skont liema din l-opinjoni tal-Conseil d'État ma tkunx trasponibbi għall-istabbiliment pubbiku IFP. Hi tenfasizza partikolarment li din l-opinjoni ma tagħmel l-ebda referenza għall-missjoni, anqas għall-preżenza jew le ta’ awditur pubbliku fi ħdan l-istabbiliment pubbliku. Fil-fatt, l-awtortajiet Franċiżi ma jispjegawx għalfejn, fil-fehma tagħhom, din l-opinjoni hi applikabbli biss għal stabbilimenti pubbliċi b'awditur pubbliku. Barra minn hekk, il-Kummissjoni tirrifjuta l-argumenti tal-awtoritajiet Franċiżi skont liema l-opinjoni mhix applikabbli għax din kienet qabel il-LOLF u kontra l-ġurisprudenza ulterjuri tal-Conseil d'État, billi l-Kummissjoni fakkret fil-Punt 104, kif ukoll fid-Deċiżjoni C 56/2007 imsemmija qabel, li l-LOLF ma toffri l-ebda ostakolu għall-eżistenza ta’ garanzija impliċita mill-Istat favur l-istabbiliment pubbliku IFP.

(109) Fl-aħħarnett, kif indikat fil-Punti 146 u 147 tad-Deċiżjoni C 56/2007 imsemmija qabel, li tirreferi għalihom mutatis mutandis, il-Kummissjoni tinnota wkoll in-nota tal-Ministru tal-Ekonomija, tal-Finanzi u tal-Industrija tat-22 ta’ Lulju 2003 li għandha bħala għan l-“Elenkar tal-mekkaniżmu ta’ garanzija impliċita jew espliċita mogħtija mill-Istat” li tikkonferma l-eżistenza ta’ garanziji impliċiti li jirriżultaw minn att amministrattiv jew leġiżlattiv li “joħloq u jinvolvi konsegwenzi finanzjarji għall-Istat”. Din in-nota turi li l-garanzija mill-Istat tista' tirriżulta minn atti ġuridiċi ta’ natura tassew differenti (82) u tfakkar li t-twaqqif ta’ stabbiliment pubbliku jista' jinvolvi garanzija impliċita mill-Istat favur il-kredituri ta’ dan l-istabbiliment (83).

b) Il-kreditur tal-istabbiliment pubbliku IFP huwa żgurat li l-kreditu tiegħu ser jitħallas lura.

(110) Fil-każ tal-prova ppreżentata fil-Parti 4.1.1. A b) tad-Deċiżjoni C 56/2007 imsemmija qabel, li tirreferi għaliha mutatis mutandis, il-Kummissjoni minn issa 'l quddiem għandha l-ħsieb li turi li f'każ ta’ waqfien mill-ħlas tal-istabbiliment pubbliku IFP, il-kredituri ta’ dan tal-aħħar ser isibu ruħhom f'sitwazzjoni aktar favorevoli mill-kredituri ta’ intrapriża soġġetta għal-liġi kummerċjali.

(111) L-ewwelnett, fil-każ tal-istabbilimenti pubbliċi, il-limitazzjonijiet tradizzjonali għar-regolament ta’ dejn ta’ korp irregolat bil-liġi privata ma japplikawx. Fuq il-bażi tal-elementi deskritti aktar fid-dettall fil-Punti 150 sa 154 tad-Deċiżjoni C 56/2007 imsemmija qabel, li tirreferi għalihom mutatis mutandis, il-Kummissjoni tikkonkludi dwar dan l-ewwel punt li: — għall-kuntrarju tal-kredituri tal-kumpaniji soġġetti għal-liġi kummerċjali, il-kredituri tal-istabbiliment pubbliku IFP (peress li dan mhux soġġett għal-liġi komuni fil-qasam tar-ristrutturar u l-likwidazzjoni ta’ kumpaniji f'diffikultà) m'għandhomx riskju li jaraw il-kreditu tagħhom jgħib għal kollox jew parzjalment wara proċedura ġudizzjarja ta’ likwidazzjoni; — in-natura ġuridika tal-istabbiliment pubbliku IFP ma tipprekludix il-garanzija tal-Istat; — fin-nuqqas ta’ limitazzjoni espliċita tar-responsabbiltà tal-Istat fir-rigward tal-istabbiliment pubbliku IFP, il-kredituri ta’ dan tal-aħħar jistgħu b'mod leġittimu jibbażaw fuq il-prinċipju li l-Istat jappoġġa d-djun tal-istabbiliment pubbliku IFP, għalkemm dan igawdi personalità ġuridika.

(112) It-tieni, f'każ ta’ rkupru tad-djun tal-istabbilimenti pubbliċi kkundannati minn deċiżjoni tal-qorti, il-proċedura stabbilita mil-liġi tas-16 ta’ Lulju 1980 (u minn diversi testi ta’ applikazzjoni (84) hija, għar-raġunijiet spjegati fil-Punti 113 sa 117, aktar favorevoli għall-kredituri tal-istabbiliment pubbiku IFP mill-proċeduri ġudizzjarji tal-liġi komuni, safejn din ma twassalx għal tħassir tal-kreditu li huma għandhom mal-istabbiliment pubbliku IFP.

(113) Skont l-analiżi żviuppata fil-Punti 157 sa 161 tad-Deċiżjoni C 56/2007 imsemmija qabel, li tirreferi għaliha mutatis mutandis, il-Kummissjoni tinnota l-ewwelnett li l-liġi tal-1980 (85) u l-miżuri tal-applikazzjoni tagħha (86) jaħtru lill-Istat bħala l-awtorità kompetenti biex tiġbor id-djun tal-istabbilimenti pubbliċi u jagħtuh poteri sinjifikanti: il-mandat tal-kariga u t-twaqqif ta’ riżorsi adegwati.

(114) Fil-każ tal-konsiderazzjonijiet imsemmija fil-punti 162 sa 168 tad-Deċiżjoni C 56/2007, li tirreferi għalihom mutatis mutandis, il-Kummissjoni tqis li l-proċedura speċifika definita mil-liġi tal-1980 u t-testi tal-applikazzjoni tagħha hija biss proċedura ta’ rkupru tad-djun u mhux proċedura ta’ likwidazzjoni, u li wara l-implimentazzjoni tagħha, id-dejn ma jgħibx, filwaqt li wara l-implimentazzjoni tal-proċedura ta’ likwidazzjoni rregolata bil-liġi komuni, id-deċiżjoni ta’ għeluq minħabba nuqqas ta’ assi mingħajr penali ġġib magħha l-projbizzjoni tal-kredituri li jibdew il-proċeduri legali mill-ġdid. Il-Kummissjoni tinnota wkoll li l-liġi tal-1980 u t-testi tal-applikazzjoni tagħha, peress li jipprovdu għall-posponiment tal-ordni tal-ħlasijiet u ma tikkunsdra qatt is-sitwazzjoni ta’ sospensjoni tal-ħlasijiet, jagħtu lill-kredituri x'jifhmu li hemm jew dejjem ser ikun hemm riżorsi meħtieġa sabiex jitħallas il-kreditu li għandhom mal-entità pubblika. Dawn iż-żewġ elementi jwasslu għall-opinjoni li s-sitwazzjoni ta’ nuqqas ta’ fondi hija koperta, jekk ikun il-każ mill-Istat, jew hija biss sitwazzjoni temporanja. Min-naħa l-oħra, l-ebda proċedura ta’ likwidazzjoni ma tipprevedi l-possibbiltà għal xi parti terza li ssir responsabbli għad-djun tal-entità insolventi, ħlief naturalment, meta jkun hemm xi garanti.

(115) Skont l-analiżi żviluppata fil-Punti 170 sa 180 tad-Deċiżjoni C 56/2007 imsemmija qabel, li tirreferi għaliha mutatis mutandis, il-Kummissjoni tqis li t-testi tal-liġi Franċiża jawtorizzaw u saħansitra jinkoraġġixxu lill-Istat sabiex jagħmel għotjiet lill-istabbilimenti pubbliċi minflok self bankarju konvenzjonali f'każ ta’ sitwazzjoni ta’ nuqqas ta’ flus kontanti; dawn l-għotjiet jistgħu jikkostitwixxu r-“riżorsi addizzjonali” previsti mil-Liġi tas-16 ta’ Lulju 1980. Hija tqis ukoll li dawn it-testi huma magħrufa mal-kredituri, li għalhekk huma intitolati li jikkunsidraw li l-awtorità regolatorja tista' ssib ir-riżorsi meħtieġa sabiex tħallas id-dejn dovut lilhom. Għaldaqstant, il-Kummissjoni tqis li l-ipoteżi li l-kreditur jonqos milli jikseb il-ħlas tal-kreditu tiegħu minħabba l-l-applikazzjoni tal-proċeduri tal-Liġi tas-16 ta’ Lulju 1980 hija improbabbli.

(116) Madankollu, għall-kuntrarju ta’ dak li kienet ikkonkludiet għal La Poste fid-Deċiżjoni C 56/2007 imsemmija qabel, il-Kummissjoni ssostni li f'dan il-każ, ir-risżorsi proprja li jistgħu jiġumobilizzati tal-istabbiliment pubbliku IFP huma relattivament sinifikanti, peress li, kif spjegat mill-awtoritajiet Franċiżi, fil-Punt 44, il-fondi disponibbli u l-investimenti (150.3 miljun euro) fit-tmiem tal-2007 kienu jaslu għal madwar ħames darbiet l-ammont tas-self u tad-djun finanzjarji (25.2 miljun euro). Għalhekk, il-Kummissjoni tagħraf li fl-istat attwali tal-finanzi tiegħu, jidher li huwa improbabbli, tal-anqas fil-ġejjieni qarib, li nuqqas ta’ riżorsi proprji jista' jpoġġi lill-istabbiliment pubbliku IFP f'sitwazzjoni ta’ inkapaċità li jħallas id-djun tiegħu, u li jwassal għall-ħtieġa ta’ intervent mill-Istat.

(117) Għalkemm hija improbabbli bħal issa, tali sitwazzjoni ta’ nuqqas ta’ assi tal-istabbiliment pubbliku IFP ma tibqax impossibbli fuq tul ta’ żmien. F'dawn iċ-ċirkostanzi, l-impossibbiltà ta’ mobilizzazzjoni tar-riżorsi permezz tat-trasferiment tal-assi twassal għal rikors għal mekkaniżmi oħra ta’ garanzija (ħlasijiet bil-quddiem, it-tfittxija tar-responsabbiltà tal-Istat, eċċ.). Barra minn hekk, il-promulgazzjoni ta’ sistema ta’ protezzjoni tal-assi mil-leġiżlatur tista' allura tkabbar il-litigazzjoni dwar ir-responsabbiltà mingħajr tort tal-Istat f'każ ta’ falliment possibbli tal-istabbiliment pubbliku IFP (87). Dwar dan il-punt, il-Kummissjoni tinnota l-argument tal-awtoritajiet Franċiżi (88) skont liema, fl-ipoteżi li l-Istat jiġġudika ass li jappartjeni għal stabbiliment pubbliku “indispensabbli” għat-twettiq ta’ missjoni ta’ servizz pubbliku, u għalhekk jopponi t-trasferiment tiegħu, minħabba dan xorta ma jkunx marbut li jagħti kumpens minn mekkaniżmi ta’ garanzija. Madankollu, hi tinnota li l-awtoritajiet Franċiżi għarfu (anke jekk jikkuntestaw li l-istabbiliment pubbliku IFP jista' jieħu vantaġġ minn dan) li l-ħtieġa ta’ kontinwità tas-servizz pubbiku taqa' fuq ir-rappreżentant tal-Istat fl-eżekuzzjoni tal-proċedura stabbilita mil-Liġi tas-16 ta’ Lulju 1980 (89). Barra minn dan, il-Kummissjoni tqis li tali għażla ta’ poter pubbliku li wieħed ma jipproċedix għal trasferimenti ta’ assi għaż-żamma ta’ servizz pubbliku jista' jimpenja r-responsabbiltà mingħajr tort tal-Istat bħala ksur tal-ugwaljanza quddiem l-obbligazzjonijiet pubbliċi.

(118) It-tielet, għar-raġunijiet diġà mistqarra fil-Punti 185 sa 226 tad-Deċiżjoni C 56/2007 imsemmija qabel, li tirreferi għalihom mutatis mutandis, il-Kummissjoni tqis li, fl-eventwalità improbabbli fejn il-proċedura stabbilita mil-Liġi tas-16 ta’ Lulju 1980 ma tippermettix li l-kreditur jitħallas lura, ir-rikorsi li jibqgħulu biex jimpenja lill-Istat juru l-karatteristiċi ta’ mekkaniżmu ta’ garanzija.

(119) Għalkemm l-awtoritajiet Franċiżi jqisu li r-responsabbiltà tal-Istat fil-prinċpju ma tistax tkun impenjata kemm minħabba tort jew mingħajr tort (90), huma jirrikonoxxu li, fl-ipoteżi li jkun hemm ħtieġa ta’ kontinwità tas-servizz pubbliku imposta fuq ir-rappreżentant tal-Istat fl-eżekuzzjoni tal-proċedura stabbilita mil-Liġi tal-1980, jista' jkun li l-imħallef jordna xorta waħda l-kumpens tal-kreditur. Mandankollu, f'din l-ipoteżi l-awtoritajiet Franċiżi jqisu li l-kreditur ma jkun qed igawdi l-ebda vantaġġ, għax il-kumpens tiegħu jkun paragunabbli ma’ dak li kien jikseb fi-każ tal-applikazzjoni tal-liġi komuni. F'dan ir-rigward, il-Kummissjoni tinnota ċerti punti speċifiċi tad-dritt speċjali stabbilit mil-Liġi tal-1980: skont il-liġi komuni tal-likwidazzjoni ġudizzjarja, il-kredituri (partikolarment dawk li mhumiex assigurati), ġenerlament ma jirkuprawx id-dejn tagħhom kollu, u sikwit, il-kumpanija li tkun qiegħda tiġi likwidata ma jkollhiex id-djun tagħha mħallsa minn terza persuna.

(120) L-awtoritajiet Franċiżi jikkuntestaw ukoll li l-possibbiltajiet ta’ kumpens disponibbli għall-kredituri mill-involviment tar-responsabbiltà jixbħu forma ta’ garanzija. Għall-kuntrarju, il-Kummissjoni tqis li l-impenn tar-responsabbiltà tal-Istat (b'tort jew mingħajr tort) fl-implimentazzjoni tal-proċedura tal-irkupru tad-djun tal-entitajiet pubbliċi soġġetti għal-Liġi tas-16 ta’ Lulju 1980 huwa ekwivalenti għal mekkaniżmu ta’ garanzija għall-finijiet tal-liġi tal-Unjoni Ewropea, għaliex dan jiżgura lill-kredituri l-pagament tad-dejn dovut lilhom filwaqt li jobbliga lill-Istat biex iħallashom lura f'każ ta’ falliment tal-istabbiliment pubbliku IFP. Barra minn hekk, il-ġurisprudenza tal-Qorti Ewropea tad-Drittjiet tal-Bniedem (minn hawn 'il quddiem QEDB) fil-kawża Société de gestion du port de Campoloro et Société fermière de Campoloro c/ France (91) (minn hawn 'il quddiem “il-każ Campoloro”) għandha tendenza li tagħraf l-eżistenza ta’ garanzija awtomatika.

(121) Fl-aħħarnett, fil-każ tal-prova murija fil-Punti 181 sa 184 tad-Deċiżjoni C 56/2007 imsemmija qabel, li tirreferi għaliha mutatis mutandis, il-Kummissjoni tqis li l-proposta tal-awtoritajiet li għandhom l-għan li jiċċaraw id-Digriet tal-applikazzjoni tal-Liġi tal-1980 hija insuffiċjenti biex teskludi li r-rilaxx tar-riżorsi ssir permezz ta’ injezzjoni ta’ riżorsi pubbliċi. (a) L-awtoritajiet Franċiżi pproponew li jiġi emendat id-digriet ta’ applikazzjoni tal-Liġi tal-1980 bil-mod li ġej: “Meta l-avviż jibqaa' mingħajr effett sal-iskadenza ta’ dan it-terminu, ir-rappreżentant tal-Istat jew l-awtorità regolatorja għandha tirreġistra n-nefqa fil-baġit tal-korp jew tal-isabbiliment pubbliku li falla. Huwa jirrilaxxa, jekk ikun il-każ, ir-riżorsi meħtieġa fil-baġit tal-korp jew tal-istabbiliment jew billi jnaqqas krediti allokati għal spejjeż oħrajn u li għadhom jistgħu jintużaw, jew billi jżid ir-riżorsi” (l-emendi għandhom linja taħthom). (b) Madankollu, il-Kummissjoni tinnota, kif diġà għamlet fil-Punt 67 tad-Deċiżjoni tal-ftuħ, li d-dokumenti, la fil-verżjoni attwali tagħhom, lanqas fil-verżjoni emendata skont il-proposta tal-awtoritajiet Franċiżi, ma jeskludux li r-rilaxx tar-riżorsi jista' jsir permezz ta’ żieda tar-riżorsi magħmula possibbli minn qabel permezz ta’ sussidju jew injezzjoni ta’ riżorsi pubbliċi.

(122) Għar-raġunijiet diġà murija fil-Punti 204 sa 211 tad-Deċiżjoni C 56/2007 imsemmija qabel, li tirreferi għalihom mutatis mutandis, il-Kummissjoni tqis ukoll li r-regolazzjoni mill-QEDB